title: Civilization VI

text: Gamereactorin arvostelussa kehuttiin "Civilization VI:n" sivilisaatioiden ja kaupunkien erilaisuutta ja moitittiin peliä sen epäinformatiivisesta käyttöliittymästä ja siitä, ettei teitä voi enää luoda itse.


title: Civilization VI

text: "Civilization VI" voitti vuoden 2016 E3-messujen Game Critics Awards -palkintogaalassa parhaan PC-pelin ja parhaan strategiapelin sarjat.


title: Civilization VI

text: Peli on voittanut DICE Awards -palkinnon kategoriassa "Vuoden strategia/simulaatiopeli (Strategy/Simulation Game of the Year)" sekä The Game Awards -palkinnon kategoriassa "Best Strategy Game".


title: O’G3NE

text: O’G3NE on alankomaalainen kolmesta siskoksesta koostuva yhtye. Se edusti Alankomaita vuoden 2017 Eurovision laulukilpailussa kappaleella "Lights and Shadows". Yhtye toimi vuodesta 2007 vuoteen 2014 nimellä "Lisa, Amy and Shelley".


title: O’G3NE

text: Vuonna 2007 yhtye edusti Alankomaita vuoden 2007 Lasten Eurovision laulukilpailussa laululla "Adem in, Adem uit" (). Vuonna 2014 he voittivat "The Voice of Hollandin" viidennen tuotantokauden.


title: O’G3NE

text: Yhtyeen muodostavat kolme siskoa: Lisa, Amy ja Shelley, joista Amy ja Shelley ovat kaksoset.


Sanya Phoenixin kansainvälinen lentoasema sijaitsee Kiinan eteläisimmän maakunnan Hainanin Sanyan kaupungissa. Matka Sanyan keskustaan on noin 14 kilometriä.


title: Sanya Phoenixin kansainvälinen lentoasema

text: Vuonna 2015 se oli Kiinan 18. vilkain lentoasema yli 16 miljoonalla matkustajalla.


title: Narrien illat

text: Narrien illat on on Tapio Suomisen ohjaama elokuva vuodelta 1970. Elokuva seuraa pop-laulaja Markku Suomisen alkoholinhuuruista keikkaelämää. Puolidokumentaarisen satiirin pääosassa on ohjaajan veli Markku Suominen.


title: Jalo Lesche

text: Jalo Lesche (11. huhtikuuta 1885 Helsinki – 20. lokakuuta 1957) oli suomalainen näyttelijä. Hän teki pitkän uran Suomen ruotsinkielisen teatteritaiteen parissa.


title: Jalo Lesche

text: Jalo Leschen vanhemmat olivat tehtailija Frans Theodor Lesche ja Elisabeth Fonselius. Lesche aloitti teatteriuransa Kansanteatterissa vuonna 1903 ja hän kävi Kansanteatterin oppilaskoulun. Uransa alussa hän oli mukana useilla teatterikiertueilla. Ruotsalaisessa Teatterissa Lesche aloitti vuonna 1914.


title: Jalo Lesche

text: Leschen rooleja olivat muun muassa Sakeri Aleksis Kiven klassikossa "Nummisuutarit" ja miekkailumestari Molièren näytelmässä "Porvari aatelismiehenä". Ludvig Holbergin näytelmässä "Jeppe Niilonpoika" Lesche teki Jakobin roolin.


title: Jalo Lesche

text: Teatteriuransa ohella Lesche näytteli sivurooleja muutamissa mykkäelokuvissa, joista useimmat ovat kadonneet. Jälkipolville säilyneessä teoksessa "Rautakylän vanha parooni" (1923) Lesche näyttelee renkiä.


title: Jalo Lesche

text: Lesche sai Pro Finlandia -mitalin 1955.


title: Jalo Lesche

text: Jalo Leschen puoliso oli Hilma Lesche.


Venäjän tasavallan väliaikainen neuvosto (, "Vremennyi sovet Rossijskoi respubliki") eli Esiparlamentti ("predparlament") oli Venäjän väliaikaisen hallituksen lokakuussa 1917 asettama edustajakokous, jonka oli tarkoitus toimia tilapäisenä parlamentin korvaajana siihen asti kunnes Venäjän perustuslakia säätävä kansalliskokous aloittaisi toimintansa.


title: Venäjän tasavallan väliaikainen neuvosto

text: Koska helmikuun vallankumouksen jälkeen nimitetyn väliaikaisen hallituksen legitimiteetti kärsi parlamentin puuttumisesta, pääministeri Aleksandr Kerenski päätti 27. syyskuuta 1917 kutsua koolle niin sanotun demokraattisen kokouksen ("Demokratitšeskoje sovještšanije"), johon kutsuttiin vasemmistolaisten puolueiden ja järjestöjen edustajia. Kokous oli riitaisa eikä antanut yhtenäistä tukea Kerenskin hallitukselle. Demokraattinen kokous päätti 3. lokakuuta (20. syyskuuta) neuvoa-antavan edustuslaitoksen perustamisesta parlamentin korvikkeeksi perustuslakia säätävää kansalliskokousta odoteltaessa. Esiparlamentti asetettiin virallisesti 15. (2.) lokakuuta ja se kokoontui ensimmäisen kerran 20. (7.) lokakuuta. Sen istunnot pidettiin Mariinskin palatsissa Pietarissa ja ne olivat osin julkisia, osin suljettuja. Esiparlamenttiin kuului 555 jäsentä, jotka edustivat keskustan ja vasemmiston puolueita sekä elinkeinoelämän intressiryhmiä. Puhemieheksi valittiin sosialistivallankumouksellisia edustanut Nikolai Avksentjev.


text: Esiparlamentin arvovalta jäi heikoksi, sillä pääministeri Kerenski ei katsonut olevansa sille vastuussa ja sivuutti halutessaan sen päätökset. Lisäksi vallankumouksellista vasemmistoa edustaneet bolševikit erosivat esiparlamentista jo sen ensimmäisenä istuntopäivänä. Menševikit ja vasemmistososialistivallankumoukselliset saivat masinoitua esiparlamentissa 6. marraskuuta (24. lokakuuta) maanjako- ja aselepovaatimuksia koskeneen äänestyksen, jonka tulos tulkittiin epäluottamuslauseeksi Kerenskin hallitukselle. Bolševikit kuitenkin ottivat vallan jo seuraavana päivänä.


title: Bank of New York Mellon

text: Bank of New York Mellon eli The Bank of New York Mellon Corp. tai BNY Mellon on suuri, vuonna 1784 Alexander Hamiltonin perustaman Bank of New Yorkin perintöä jatkava yhdysvaltalainen pankki. Nykyisen nimensä pankki otti käyttöön 1. heinäkuuta 2007, jolloin Bank of New York ja Mellon Financial Corporation yhdistyivät. Yhtiön kotipaikka on New York, Yhdysvaltain New Yorkin osavaltio.


title: Bank of New York Mellon

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla Bank of New York Mellon oli vuonna 2016 sijalla 161. Pankin markkina-arvo oli 44,2 miljardia Yhdysvaltain dollaria (toukokuussa 2016) ja liikevaihto 15,43 miljardia USD (2015). Vuoden 2015 lopussa henkilökuntaan kuului oli 51 200 ihmistä.


title: Bank of New York Mellon

text: Taseensa perusteella (393,78 mrd. USD) Bank of New York Mellon luokiteltiin vuonna 2016 maailman 60. suurimmaksi julkisesti noteeratuksi pankiksi (edellisvuonna sijalla 62). Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla pankki luetellaan kuitenkin yhtenä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).


title: Jean Silva

text: Jean Carlo Generoso da Silva (s. 13. tammikuuta 1990) on brasilialainen jalkapalloilija. Hän on pelipaikaltaan hyökkääjä.


title: Jean Silva

text: Silva on edustanut kotimaassaan Brasiliassa Alagoinhas Atlético Clubea, Bangladeshissa Abahani Krira Chakraa ja Maltalla Birzebbuga St. Petersiä sekä Melitaa.


title: Jean Silva

text: Keväällä 2015 Silva siirtyi Suomeen pelaten kauden aikana Kakkosta ensin Karjaan BK-46:ssä, sitten Tammisaaren ESC:ssä ja kauden lopulla Espoon FC Hongassa. Kaudella 2016 Silva jatkoi FC Hongassa ja oli nostamassa seuraa Ykköseen. Silvan rooli oli keskeinen. Hän voitti lohkonsa maalikuninkuuden 22 maalilla, joka oli Kakkosen kaikkien lohkojen suurin maalimäärä kaudella 2016. Lisäksi kanssapelaajat valitsivat hänet lohkonsa parhaaksi pelaajaksi kaudella 2016.


title: Uraanitetrafluoridi

text: Uraanitetrafluoridi (myös "uraani(IV)fluoridi") on uraanin epäorgaaninen yhdiste fluorin kanssa, jossa uraani esiintyy hapetusluvuilla +IV. Se on eräs uraanin fluorideista, ja sen rakennekaava on UF. Se on kidejärjestelmältään monokliininen kiinteä, kiteinen aine ja väriltään vihreää. Sitä on joskus kutsuttu ydinvoimateollisuudessa triviaalinimellä "vihreä suola". Uraanitetrafluoridia on suunniteltu käytettäväksi polttoaineena sulasuolareaktoreissa, koska sen valmistaminen ei vaadi uraanin väkevöintiä isotooppirikastuksella.


title: Uraanitetrafluoridi

text: UF on yleensä välituote kun uraaniheksafluoridia UF muutetaan uraanin oksideiksi (UO tai UO) uraanirikastetta (ns. "yellow cake") tai uraanimetallia valmistettaessa. UF voidaan pelkistää magnesiumilla tai kalsiumilla metalliseksi uraaniksi. Uraanitetrafluoridia muodostuu kun UF reagoi vetykaasun kanssa, tai vetyfluoridin reaktiolla uraanidioksidin kanssa. UF ei ole yhtä stabiilia kuin uraanin oksidit ja reagoi hitaasti ilman kosteuden kanssa hajoten takaisin uraanidioksidiksi ja vetyfluoridiksi. Koska vetyfluoridi on voimakkaasti korrosoiva aine, uraanitetrafluoridi ei sovellu uraanin pitkäaikaisen säilytyksen muodoksi.


title: Uraanitetrafluoridi

text: Kuten kaikki uraanin suolat, uraanitetrafluoridi on myrkyllistä ja terveydelle haitallista nieltynä, hengitettynä tai ihokontaktin kautta.


title: Trolls

text: Trolls on vuonna 2016 ensi-iltansa saanut yhdysvaltalainen animaatioelokuva, jonka ovat ohjanneet Mike Mitchell ja Walt Dohrn. Se ilmestyi elokuvateattereihin Yhdysvalloissa 4. marraskuuta 2016. Elokuvan tunnuskappaleena on Justin Timberlaken ”Can't Stop the Feeling!”. "Trolls" perustuu suosittuihin lastenleluihin.


title: Trolls

text: Elokuvassa kaksi täysin erilaista trollia lyöttäytyy yhteen pelastaakseen kansansa trolleja syöviltä olennoilta.


title: Trolls

text: Suomenkielisen version on kääntänyt Annamari Metsävainio ja sen on ohjannut Magnus Axberg.


title: Arttu Heikkinen

text: Arttu Heikkinen (s. 5. maaliskuuta 1993 Kuhmo) on suomalainen jääkiekkoilija, joka pelaa SM-liigajoukkue Pelicansissa. Hän on pelipaikaltaan vasen laitahyökkääjä. Jatkoaika.com -sivusto on luonnehtinut Heikkistä fyysiseksi energiahyökkääjäksi, joka tekee tilaa ketjukavereilleen.


title: Arttu Heikkinen

text: Heikkinen on Kuhmon Kivan kasvatti. Hän siirtyi kesken kauden 2007–2008 jo kaksi vuotta alaikäisenä Sotkamon Kiekon B-nuoriin. Kaudeksi 2008–2009 15-vuotias Heikkinen siirtyi Oulun Kärppien C-nuoriin. Kauden 2010–2011 päätteeksi hän voitti B-nuorten SM-hopeaa. Kaudella 2011–2012 Heikkinen debytoi miesten peleissä pelattuaan Kärppien A-nuorista kaksi ottelua lainalla Suomi-sarjajoukkue JHT Kalajoessa. Kaudella 2012–2013 hän oli pudotuspeleissä Kärppien paras pistemies Saku Mäenalasen ja Joona Vareksen kanssa tehoilla 2+5=7.


title: Arttu Heikkinen

text: Kaudeksi 2013–2014 Heikkinen siirtyi vuoden mittaisella sopimuksella Mestis-joukkue Kajaanin Hokkiin. Hänen tulokaskautensa toi 44 runkosarjaottelussa tehot 11+17=28 ja yhdeksässä playoff-ottelussa neljä maalia. Heikkinen voitti runkosarjassa Hokin sisäisen tehotilaston lukemalla +13. Hänet valittiin Mestiksen joulukuun 2013 kuukauden tulokaspelaajaksi. Kaudeksi 2014–2015 Heikkinen siirtyi päävalmentaja Petri Mattilan vanavedessä KooKoon riveihin. Hän voitti kauden päätteeksi Mestis-hopeaa.


title: Arttu Heikkinen

text: Heikkinen siirtyi kaudeksi 2015–2016 vuoden mittaisella sopimuksella Heinolan Peliittoihin. Hänen kautensa jäi loukkaantumisten vuoksi kuitenkin vain 20 ottelun mittaiseksi. Kaudella 2016–2017 Heikkinen debytoi myös Peliittojen yhteistyöjoukkue Pelicansissa, SM-liigassa. Hän teki liigadebyyttinsä 29. lokakuuta 2016 Tampereen Ilvestä vastaan. Heikkinen sai ottelussa jääaikaa 7.51 minuuttia. Hän teki ottelussa myös liigauransa avausmaalin ensimmäisellä laukauksellaan. Heikkinen vakiinnutti paikkansa Pelicansissa ja siirtotakarajalla hänen kerrottiin jäävän loppukaudeksi joukkueen vahvuuteen. Heikkisen tulokaskausi SM-liigassa toi 43 runkosarja- ja viidessä playoff-ottelussa tehot 3+2=5. Helmikuussa 2017 Heikkinen teki Pelicansin kanssa kevääseen 2018 ulottuvan ja yhden optiovuoden sisältävän SM-liigasopimuksen.


title: Arttu Heikkinen

text: Kaudella 2017–2018 Heikkinen pelasi loukkaantumisen vuoksi runkosarjassa vain 22 ottelua.


title: Arttu Heikkinen

text: Heikkinen pelasi alle 18-vuotiaiden Ivan Hlinkan muistoturnauksessa vuonna 2010. Hän pelasi myös World U-17 Hockey Challengessa vuonna 2010, jolloin Heikkinen voitti Suomen sisäisen syöttöpörssin neljällä syöttöpisteellään. Hän on toiminut myös alle 17-vuotiaiden maajoukkueen varakapteenina. Yhteensä Heikkinen on pelannut neljä nuorten ja 27 poikien maaottelua.


title: Seppo Räisänen

text: Seppo Kullervo Räisänen (4. marraskuuta 1931 Mikkeli – 16. huhtikuuta 2013 Jyväskylä) oli suomalainen kenraalimajuri.


title: Seppo Räisänen

text: Räisäsen vanhemmat olivat kapteeni Eetu Räisänen ja Irja Paasonen. Hän oli vuodesta 1954 naimisissa rehtori Pirkko Mirjam Liikasen kanssa. Räisänen suoritti Kadettikoulun 1954 ja Sotakorkeakoulun 1965. Hän toimi Pioneerirykmentin, 6. Prikaatin ja Uudenmaan rakuunapataljoonan joukkueenjohtajana 1954–1958, Pioneerirykmentin aliupseerikoulun johtajana 1958–1961 ja toimistoupseerina 1965–1966, Reserviupseerikoulun komppanianpäällikkönä 1961–1963, Sisä-Suomen sotilasläänin esikunnan toimistopäällikkönä 1966-1970 ja sotilasläänin komentajana 1986–1991, Pääesikunnan operatiivisen toimiston toimistoesiupseerina 1970–1973, maanpuolustuskurssien johtajan apulaisena 1973–1977 ja johtajana 1982–1986, Kymen pioneeripataljoonan komentajana 1977–1978 ja puolustusneuvoston yleissihteerinä 1978–1982. Puolustuslaitoskomitean pääsihteerinä ja asiantuntijana Räisänen oli työskennellyt jo 1971–1976, parlamentaarisen valmiuslainsäädäntökomitean asiantuntija hän oli 1978–1978 ja parlamentaarisen väestönsuojelukomitean asiantuntija 1981–1983.


title: Seppo Räisänen

text: Eläkkeelle jäätyään Räisänen toimi vapaaehtoisen maanpuolustuskoulutusjärjestelmän kehittämiseksi koulutustarkastajana, samoin kuin osallistui veteraani- ja maanpuolustustoimintaan.


title: Seppo Räisänen

text: Räisänen ylennettiin aliluutnantiksi 1952, vänrikiksi 1954, luutnantiksi 1955, yliluutnantiksi 19558, kapteeniksi 1961, majuriksi 1966, everstiluutnantiksi 1972, everstiksi 1978 ja kenraalimajuriksi 1986.


title: VIAF

text: VIAF tai VIAF-tunniste () on kansainvälisesti sovittu tunnistenumero henkilötietojen kuvailutiedostolle. VIAF-tunnisteen avulla yhdistetään saman henkilön erilaiset tekijätiedot eli erilaiset nimimuodot ja julkisesti varmennettavissa olevat salanimet toisiinsa. Tunnisteen avulla myös samannimiset henkilöt voidaan erottaa toisistaan. VIAF-nimiauktorisointipalvelua isännöi yhdysvaltalainen Online Computer Library Center (OCLC), joka yhteistyökirjastojensa kanssa ylläpitää myös kirjastoalan WorldCat-yhteisluetteloa.


title: VIAF

text: VIAF-tunnisteen luomiseksi perustetusta yhteistyöhankkeesta Yhdysvaltain ja Saksan kirjastoalojen välillä tiedotettiin vuonna 2003. Kattavampi kuvaus hankkeesta julkaistiin kansainvälisessä kirjastoalan kokouksessa vuonna 2006.


title: VIAF

text: Syyskuun 2016 alkupuolella osallistumisestaan VIAF-tunnisteen käyttöön olivat kertoneet seuraavat kansalliskirjastot ja muut tahot (VIAF-organisaatiot):Lisäksi Japanin NII on ottanut VIAF-tunnisteen testikäyttöön. Myös Suomessa on selvitetty osallistumista, mutta ainakaan syksyllä 2016 Kansalliskirjasto ei ollut vielä liittynyt VIAF-organisaatioiden joukkoon.


title: Dalmatian kuvernoraatti

text: Dalmatian kuvernoraatti (), oli kolmesta erillisestä provinssista muodostettu Italian Kuningaskunnan osa Adrianmeren itärannikolla. Alue muodostettin huhtikuussa 1941 jo aiemmin Italialle kuuluneesta Zaran eli Zadarin alueesta sekä aiemmin Jugoslavialle kuuluneista Spalaton eli Splitin ja Cattaron eli Kotorin alueista. Italian Dalmatian alueen valloitukset sinetöitiin akselivaltojen tekemän Jugoslavian valtauksen jälkeen toukokuussa Roomassa tehdyssä Italian ja akselivaltojen muodostaman nukkevaltion Itsenäisen Kroatian valtion kesken tehdyillä sopimuksilla.


title: Dalmatian kuvernoraatti

text: Italia oli saanut ensimmäiset maa-alueet Dalmatiasta Ensimmäisen maailmansodan jälkeen. Ympärysvaltoihin kuuluneet Ranska, Iso-Britannia ja Venäjä olivat alun perin ensimmäisen maailmansodan aikana luvanneet Italialle laajempia alueita Dalmatiasta ns. vuoden 1915 Lontoon sopimuksen perusteella, kun Italia liittyi sotaan Britannian ja Ranskan liittolaiseksi.


title: Dalmatian kuvernoraatti

text: I maailmansodan päättyessä marraskuussa 1918 italialainen amiraali Enrico Millo julisti itsensä italialaisten miehittämän Dalmatian kuvernööriksi. Aikakauden kuuluisa italialaisnationalisti ja -runoilija Gabriele d'Annunzio tuki Dalmatian italialaismiehitystä ja saapui joulukuussa 1918 henkilökohtaisesti italialaisella sotalaivalla italialaisten miehittämään Zadariin.


title: Dalmatian kuvernoraatti

text: Dalmatian aluetta koskenut Saint-Germainin rauhansopimus syyskuussa 1919 antoi kuitenkin alueen vastoin Italian vaatimuksia uudelle eteläslaavien valtiolle Serbien, kroaattien ja sloveenien kuningaskunnalle (myöh. Jugoslavia). Dalmatian kiista ratkaistiin lopullisesti Italian ja Serbien, kroaattien ja sloveenien kuningaskunnan välillä lokakuussa 1920 Rapallon sopimuksella. Italia sai haltuunsa ainoastaan Zaran kaupungin alueen Dalmatiasta. Zaran kaupungin väestöstä vuoteen 1941 mennessä 70 % oli italialaisia, loput pääosin kroaatteja.


title: Dalmatian kuvernoraatti

text: Italialaisen Dalmatian kuvernoraatin synty liittyi toisen maailmansodan aikana akselivaltojen Jugoslavian valtauksen jälkeisiin aluejärjestelyihin. Tällöin syntyi Balkanille Kroatian kuningaskunta ja sotaretken voittajiin kuuluneen Italian Dalmatian kuvernoraatti. Zaran alueen lisäksi sen eteläpuolinen Spalaton alue ja kauempana etelässä oleva Cattaron alue muodostivat Dalmatian kuvernoraatin. Dalmatian kuvernoraatin ensimmäinen kuvernööri oli tammikuuhun 1943 asti Giuseppe Bastianini ja hänen jälkeensä Francesco Giunta.


title: Dalmatian kuvernoraatti

text: Sotilaallisesti Italia hallitsi Dalmatian rannikkoa. Niinpä se miehitti syyskuussa 1941 Kroatian kuningaskuntaan kuuluvat saaret ja Ragusan eli Dubrovnikin alueet. Mussolinin johtama Italia olisi halunnut liittää valtaamansa lisäalueet Italian Dalmatian kuvernoraattiin, mutta Kroatian kuningaskunnan johtaja Ante Pavelić ei hyväksynyt ratkaisua. Niinpä italialaisten sotavoimien miehittämät lisäalueet jäivät muodollisesti Kroatian hallintaan.


title: Dalmatian kuvernoraatti

text: Kuvernoraatin aika päättyi elokuussa 1943 Mussolinin johtaman fascistihallinnon kaaduttua ja marsalkka Pietro Badoglion otettua Italian pääministeriyden ja solmittua aselevon liittoutuneiden kanssa. Sen jälkeen Dalmatian kuvernoraattia hallittiin suoralla kolmen alueen eli Zaran, Spalaton ja Cattaron omalla hallinnolla, joka alistetiin muodollisesti Kroatian kuningaskunnan hallintaan. Sotilaallisesti alueen otti haltuun Natsi-Saksan sotavoimat. Zaran alue joutui sodan loppuvaiheessa ankarien ilmapommitusten kohteeksi.


title: Dalmatian kuvernoraatti

text: Italialaisten aika Dalmatiassa päättyi 30. lokakuuta 1944 italialaisten luovuttua Zaran alueesta. Samalla italialaisväestö jätti myös Dalmatian. Tämä vaihe italialaisessa historiassa on saanut nimen Istrian exodus.


Yleisvenäläinen toimeenpaneva keskuskomitea (, "Vserossijski Tsentralnyi Ispolitelnyi Komitet", VTsIK) oli Neuvosto-Venäjän ja myöhemmin Venäjän neuvostotasavallan ylin lainsäädäntöelin vuosina 1917–1937. Virallisesti kaikkein ylin valtioelin oli yleisvenäläinen neuvostokongressi, mutta kongressien välisenä aikana sen valtaoikeudet kuuluivat nimellisesti toimeenpanevalle keskuskomitealle.


title: Yleisvenäläinen toimeenpaneva keskuskomitea

text: Toimeenpanevan keskuskomitean perusti Pietarissa kokoontunut ensimmäinen yleisvenäläinen neuvostokongressi 30. kesäkuuta 1917. Toimeenpanevan keskuskomitean oli tarkoitus käyttää neuvostoille kuuluvaa päätösvaltaa kansallisella tasolla neuvostokongressien välisenä aikana. Lokakuun vallankumouksen jälkeen Vladimir Leninin perustama hallitus eli kansankomissaarien neuvosto ilmoitti vastaavansa toimistaan virallisesti yleisvenäläiselle toimeenpanevalle keskuskomitealle. Vaikka lainsäädäntövallan Neuvosto-Venäjällä olisi näin pitänyt periaatteessa kuulua toimeenpanevalle keskuskomitealle, todellisuudessa kansankomissaarien neuvosto sääti alusta alkaen lakeja sen mielipidettä kysymättä.


text: Toimeenpaneva keskuskomitea valittiin aina uudelleen jokaisessa neuvostokongressissa. Alkujaan se oli monipuolue-elin, jossa olivat edustettuina kaikki vasemmistopuolueet, mutta bolševikeilla oli enemmistö marraskuussa 1917 pidetystä toisesta neuvostokongressista alkaen ja he saattoivat siten sanella päätökset. Vasemmistososialistivallankumouksellisten ryhtyessä marraskuun 1917 lopussa bolševikkien hallituskumppaneiksi heille tarjottiin lisäpaikkoja, jotka tekivät heistä vähäksi aikaa toimeenpanevan keskuskomitean suurimman ryhmän. Tammikuun 1918 kolmannessa neuvostokongressissa keskuskomiteaa kuitenkin laajennettiin lisää erilaisten työväenjärjestöjen edustajilla siten, että bolševikit saivat taas enemmistön. Sosialistivallankumoukselliset ja menševikit jättäytyivät pois toisen neuvostokongressin valitsemasta toimeenpanevasta keskuskomiteasta protestina bolševikkien toiminnalle, mutta liittyivät siihen maaliskuussa 1918 neljännessä neuvostokongressissa. Menševikkien ja sosialistivallankumouksellisten edustajat erotettiin toimeenpanevasta keskuskomiteasta Venäjän sisällissodan puhjettua kesäkuussa 1918 ja vasemmistososialistivallankumoukselliset heinäkuussa 1918 viidennen neuvostokongressin yhteydessä. Tämän jälkeen toimeenpanevasta keskuskomiteasta tuli päätöksenteossa käytännössä kumileimasin, eikä siellä käyty enää avointa debattia päätettävistä asioista.


text: Yleisvenäläisen toimeenpanevan keskuskomitean asema vahvistettiin Neuvosto-Venäjän perustuslaissa, jonka viides neuvostokongressi hyväksyi heinäkuussa 1918. Sen mukaan toimeenpanevaan keskuskomiteaan tuli kuulua 200 edustajaa. Toimeenpanevan keskuskomitean istuntojen ulkopuolisena aikana sen päätösvalta kuului sen puhemiehistölle. Kun Neuvostoliitto perustettiin vuonna 1922, sen parlamentiksi luotiin Neuvostoliiton toimeenpaneva keskuskomitea, jolloin yleisvenäläinen toimeenpaneva keskuskomitea jäi pelkän Venäjän neuvostotasavallan hallinnolliseksi elimeksi. Yleisvenäläinen toimeenpaneva keskuskomitea lakkautettiin kun Neuvostoliiton vuoden 1936 perustuslaki astui voimaan. Sen seuraajaksi tuli Venäjän korkein neuvosto.


title: Tejero

text: Tejero voi tarkoittaa ainakin seuraavia:


Blues for Elvis – King Does the King’s Things on yhdysvaltalaisen blueskitaristi, laulajan Albert Kingin vuonna 1970 julkaistu viides studioalbumi. Levyllä King versioi Elvis Presleyn levyttämiä kappaleita.


title: Ussita

text: Ussita on kunta Italiassa Marchen alueella olevassa Maceratan maakunnassa. Kunnassa on runsaat 400 asukasta.


title: Ussita

text: Ussita sijaitsee Monti Sibillinin kansallispuistossa Val di Panicon laaksossa Monte Boven vuoren juurella. Ussita on suosittua vapaa-ajanviettoaluetta ympäri vuoden.


title: Ussita

text: Kaksi voimakasta maanjäristystä, joista voimakkaampi oli 6,0 magnitudia, tuhosi Ussitan rakennuksia 26. lokakuuta 2016. Järistyksestä selvittiin kuitenkin ilman kuolonuhreja.


title: Henrich Jönsinpoika Teetgren

text: Henrich (Henrik) Jönsinpoika Teetgren (k. huhtikuussa 1628 Viipuri) oli suomalainen Viipurissa asunut kirjuri, kääntäjä ja käskynhaltija.


title: Henrich Jönsinpoika Teetgren

text: Teetgren toimi vuonna 1592 kamarikirjurina Viipurissa. Hän sai tädiltään Margareta Mattsdotterilta testamentin kautta 1592 ja 1599 maatiloja Viipurin pitäjästä. Tellgren osallistui venäläisten kanssa käytyihin neuvotteluihin ja Inkerin ja Novgorodin läänin välisen rajan rajakatselmuksiin. Hän toimi viimeksi Viipurin käskynhaltijana. Teetgren tunnetaan siitä että hän käänsi ruotsin kielelle vuonna 1607 "Lex Politica Dei" -teoksen joka oli ensimmäinen juridiikan alalta ilmestynyt ruotsinkielinen kirja. Kirjaan kootut raamatunkohdat liitettiin mukaan kuningas Kaarle IX:n vuonna 1608 painattamaan kuningas Kristofferin maanlain painokseen ja niiden vaikutuksesta Ruotsin oikeuskäytäntö muuttui ankarammaksi.


title: Henrich Jönsinpoika Teetgren

text: Teetgren oli toisen kerran naimisissa Turun pormestarin Peter Plagmanin tyttären Barbara Plagmanin (k. 1671) kanssa. Teetgrenin poika Jöns Henriksson Teetgren (k. 1667) toimi Narvan maakanslian sihteerinä ja hänet aateloitiin 1652. Teetgrenin suku sammui mieskannalta kun majuri Evert Teodor Alexander Teetgren (1833–1882) kuoli lapsettomana Pietarissa.


title: Komutš

text: Perustuslakia säätävän kansalliskokouksen jäsenten komitea (, "Komitet tšlenov Utšreditelnogo sobranija") eli Komutš (Комуч) oli Venäjän sisällissodan alkuvaiheessa Samarassa 8. kesäkuuta 1918 perustettu vastavallankumouksellinen hallitus, joka julistautui Venäjän lailliseksi hallitukseksi bolševikkien kansankomissaarien neuvoston sijasta.


title: Komutš

text: Komutšin perustivat sosialistivallankumoukselliset, jotka olivat olleet enemmistönä syksyllä 1917 valitussa ja bolševikkien tammikuussa 1918 hajottamassa perustuslakia säätävässä kansalliskokouksessa. Komitean oli nimensä mukaisesti tarkoitus edustaa perustuslakia säätävää kansalliskokousta kunnes se saataisiin uudelleen koolle. Se perustettiin Samaraan, jonka sosialistivallankumouksellisia tukeva Tšekkoslovakian legioona oli juuri vallannut bolševikeilta. Aluksi komiteassa oli vain viisi jäsentä ja sen ensimmäisenä puheenjohtajana toimi melko tuntematon Vladimir Volski. Komiteaan liittyi kesän ja syksyn aikana lisää edustajia ja syyskuussa 1918 sen jäsenmäärä oli jo 97. Komutš perusti oman kansanarmeijan ja hallitsi muutaman kuukauden ajan laajaa aluetta keskisellä Venäjällä. Laajimillaan sen alaisuudessa olivat koko Samaran ja Ufan kuvernementit sekä suuria osia Saratovin, Simbirskin, Kazanin ja Vjatkan alueista.


title: Komutš

text: Koko Venäjän laillisena hallituksena esiintynyt Komutš julisti uudelleen voimaan bolševikkien kumoamia kansalaisvapauksia ja palautti takavarikoidut maat talonpojille. Se näyttäytyi edistyksellisempänä ja radikaalimpana kuin myöhemmät valkoisten hallitukset Venäjällä ja jopa käytti tunnuksenaan punalippua. Vaikka Komutš esiintyi perustuslakia säätävän kansalliskokouksen nimissä, itse kansalliskokousta ei kutsuttu uudelleen koolle eikä sen puhemiehelle Viktor Tšernoville annettu valtaa, vaikka hän saapuikin Samaraan. Menševikkien puoluejohto kieltäytyi antamasta avointa tukea Komutšille, mutta puolueen keskuskomitean jäsen Ivan Maiski liittyi siihen omin lupinensa.


title: Komutš

text: Komutš lähetti edustajia Ufassa syyskuussa 1918 järjestettyyn valtakunnankokoukseen, jossa se yhdisti voimansa kahden valkoisten Siperiaan perustaman väliaikaishallituksen kanssa ja ne perustivat yleisvenäläisen väliaikaisen hallituksen eli niin sanotun Omskin hallituksen. Komutš käytännössä menetti asemansa tälle selvästi konservatiivisemmalle hallitukselle, mitä monet sosialistivallankumouksellisista pitivät puolueen linjan pettämisenä. Komutšin oma armeija oli tuossa vaiheessa jo perääntymässä ja sen pääkaupunki Samara joutui takaisin puna-armeijalle 7. lokakuuta. Valkoisen armeijan komentaja, amiraali Aleksandr Koltšak syrjäytti sekä yleisvenäläisen väliaikaisen hallituksen että Komutšin ja vangitsi niiden johtajat kaapatessaan vallan Omskissa 18. marraskuuta 1918. Komutš lakkautettiin virallisesti 3. joulukuuta. Osa Komutšin johdosta siirtyi sisällissodan myöhemmässä vaiheessa puna-armeijan puolelle, koska he vastustivat Koltšakia ja tämän taustavoimia vielä jyrkemmin kuin bolševismia.


title: Hannu Sopanen

text: Hannu Sopanen (s. 15. joulukuuta 1943 Lauritsala – 25. elokuuta 2016) oli monipuolinen imatralainen musiikkimies. Hänen pääsoittimensa oli trumpetti, jota hän opiskeli Sibelius-akatemiasta valmistuen 1967. Trumpettiopinnot hän oli aloittanut Lappeenrannan työväen soittokunnassa Arvo Vehviläisen johdolla. Hän toimi myös kanteleensoittajana, kapellimestarina, soitonopettajana, säveltäjänä ja sovittajana. Hänelle oli myönnetty ansioistaan muun muassa Director Musices -arvonimi.


title: Hannu Sopanen

text: Sopanen oli Imatra Big Bandin, Imatra Big Band -festivaalin ja Imatran Big Band -kurssin perustajajäsen. Hän toimi pitkään Imatra Big Bandin kapellimestarina ja trumpettisolistina. Imatra Big Band -festivaalin ohjelmapäällikkönä hän toimi 1983–1998 ja Big Band -kesäkurssin taiteellisena johtajana ja opettajana lukuisina vuosina.


title: Hannu Sopanen

text: Työurallaan Hannu Sopanen toimi muun muassa Kuopion kaupunginorkesterin ykköstrumpetistina (1967–1974), Imatran seurakunnan orkesterin johtajana (1974–1984) ja Imatran kaupungin musiikinjohtajana (1984–1999). Osa Sopasen oppilaista jatkoi opintojaan ammattimuusikoiksi.Hannu Sopasen oppilaita on ollut muun muassa Mikko Pettinen.


title: Läikkyy

text: Läikkyy on rap-artistin ja videobloggaajan Arttu Lindemanin ensimmäinen levy-yhtiön kautta julkaistu kappale. Se julkaistiin 20. kesäkuuta 2016. Aiemmin hän on tehnyt omakustanteita. Kappaletta on syytetty Diplon ”Earthquake” -kappaleen kopioksi, Lindeman kielsi asian.


title: Läikkyy

text: Lindeman on sanonut kappaleen kertovan hänen ja hänen parhaan kaverinsa Jaakko Parkkalin "baarielämästä”. ”Läikkyy” oli viikot 27–29 Suomen virallisella singlelistalla sijalla yksi.


title: Läikkyy

text: Kappaleen videossa esiintyy Arttu Lindemanin lisäksi myös Jaakko Parkkali. Laulussa laulaa myös Tiina Vainikainen, joka on kappaleen säveltäjä ja sanoittaja yhdessä Arttu Lindemanin, Henri Lanzin, Kalle Mäkipellon, Olli-Matti Kalliosaaren ja Simo Pirhosen kanssa. Kappaleen ovat tuottaneet MGI ja Kashwell.


title: Tumma-ampiaishaukka

text: Tumma-ampiaishaukka ("Henicopernis infuscatus") on haukkojen heimoon kuuluva lintu. Sen levinneisyysaluetta on Uusi-Britannia (mukaan lukien Lolobau) Papua-Uusi-Guineassa.


title: Tumma-ampiaishaukka

text: Linnusta on vain 30 tuoretta havaintoja, jotka ovat yksittäisiä lintuja tai pareja. Koska tumma-ampiaishaukka on suuri petolintu, sen tiheyden oletetaan olevan harva, ja se lienee harvinaisempi kuin Uudessa-Guineassa allopatrinen ampiaishaukka. Se on kuitenkin huomiota herättämätön metsälintu ja voi siten olla levinnyt laajalle, ja sen määrä voi olla arvioitua suurempi. Sen populaatio on kuitenkin pienenemässä. Yleensä tumma-ampiaishaukka havaitaan lentämässä metsien yllä enintään 1 300 metrin korkeudessa. Sitä on havaittu harvoin hakatuista tai muuten tuhoutuneista metsistä, mutta sen elinaluevaatimuksia tunnetaan hyvin heikosti. Tumma-ampiaishaukan ravinto ja saalistustapa saattaa olla samantapainen kuin ampiaishaukalla, joka saalistaa puiden latvustossa tai sen yläpuolella niveljalkaisia, liskoja, lintuja ja linnunmunia.


title: Tumma-ampiaishaukka

text: Tumma-ampiaishaukka on 50 senttimetriä pitkä, suurikokoinen. Se on melkein musta, mutta lento- ja pyrstösulissa on runsaasti selvästi havaittavia valkoisia juovia. Yleensä se nähdään lennossa, niin että pyrstö ja pitkät siivet ja lentosulat ja leveät siivenkärjet erottuvat. Saman näköinen laji "Aviceda subcristata" on pienempi ja paljon vaaleampi.


title: Jari Peltonen

text: Jari Peltonen (s. 24. tammikuuta 1961) on suomalainen sarjakuvapiirtäjä.


title: Jari Peltonen

text: Hänen sarjakuviaan ovat mm. sarjakuvadekkari "Kylmälän murhat: Sokea hieroja" (Otava 2016), nuoruusmuistelo "Fadang: viattomuuden aika" (Arktinen Banaani 2012), Etelä-Ranskaan sijoittuvat ravintola-aiheiset "La Table - Ruokia Provencesta" (Otava 2009, yhdessä Michelin-kokki Markus Aremon kanssa) ja "La Table" (Arktinen Banaani 2011) sekä Journalisti-lehdessä ilmestyvä "Yleisönosasto".


title: Jari Peltonen

text: Peltonen työskenteli aiemmin mainostoimisto SEKissä ja toimi 15 vuotta Nokian matkapuhelinmainonnan luovana johtajana.


title: Savon rintama

text: Savon rintama oli yksi Suomen sisällissodan rintamista, joka muodostui helmikuun 1918 puoliväliin mennessä Kuopion, Mikkelin ja Viipurin läänien alueelle. Pääasiallinen rintamalinja kulki Savon radalla Mäntyharjun ja Valkealan pitäjien välissä, mutta sivurintamia oli myös Savitaipaleella ja Taipalsaaressa sekä Hämeen läänin puolella Heinolassa. Lisäksi rintaman merkittävimpiin sotatoimiin liittyi muun muassa valkoisten helmikuinen Varkauden valtaus. Savon rintaman taisteluissa kaatui noin 300 valkoista ja 600 punaista.


title: Savon rintama

text: Valkoisille oli tärkeää pitää hallussaan Pohjanmaan ja Karjalan yhdistävä Jyväskylä–Pieksämäki-rata, jota kautta pääsi aina Laatokan rannoille Elisenvaaraan saakka. Lisäksi heidän piti estää Kymenlaakson punaisten yhteydet Kuopiossa ja Varkaudessa oleviin punaisiin, jotka olivat jääneet keskelle valkoisten hallitsemaa aluetta. Sodan kokonaiskuvan kannalta suurin merkitys oli rintamalinjan pysähtyminen Savon radalle, jolloin punaiset eivät päässeet etenemään pohjoiseen valkoisten Hämeen rintaman selustaan, eivätkä valkoiset etelään Kouvolan risteysasemalle ja punaisille elintärkeälle Riihimäki–Pietari-radalle. Pieksämäen lisäksi strategisesti tärkeä paikka oli Savon radan varrella sijainnut Mäntyharju, joka oli myös usean maantien risteyspaikka.


title: Savon rintama

text: Savon rintama on alun perin valkoisten käyttämä nimitys, kun taas punaiset puhuivat myös ”keskisestä rintamasta”. Ensin mainittu on kuitenkin sisällissodan jälkeen yleisesti vakiintunut käyttöön.


title: Savon rintama

text: Valkoisten sodankäynnistä Savon rintamalla vastasi aluksi vain kapteeni Lars W. Lundahlin komentama 140-miehinen suojeluskuntaosasto, kunnes 12. helmikuuta Mikkelin esikuntaan saapui Mannerheimin päälliköksi nimittämä kenraalimajuri Ernst Löfström kolmen komppaniansa kanssa. Lopulta maaliskuun alussa muodostui Savon ryhmä, joka käsitti muun muassa neljä pataljoonaa, yhden sissirykmentin sekä useita erillisosastoja. Sen esikuntapäällikkönä toimi eversti Alexander Tunzelman von Adlerflug.


title: Savon rintama

text: Savon ryhmän esikunta sijoitettiin Mikkelin kaupungintalolle 12. helmikuuta. Huhtikuussa Löfström siirtyi Viipuriin ja hänen tilalleen tuli Ernst Linder. Tampereen valtauksen jälkeen huhtikuun alussa taistelujen painopiste alkoi siirtymään Hämeestä Viipurin läänin alueelle, jolloin myös koko valkoisen armeijan esikunta siirrettiin lähemmäs tapahtumia Mikkeliin. Mannerheim saapui esikuntansa kanssa kaupunkiin 11. huhtikuuta ja pysyi paikkakunnalla sodan loppuun saakka.


title: Savon rintama

text: Helmikuun alussa Savon rintaman ylipäälliköksi määrättiin Heikki Kröger ja hänen alipäälliköikseen Oskar Sundman ja Hugo Salmela. Rintamakomentajaksi tuli Aleksei Osipov. Rintamavastuun Savon radalla hoitivat noin 1 400 Kotkan ja Kymintehtaan punakaartilaista, joita Osipovin lisäksi johti myös Viktor Teikari. 18. helmikuuta Salmela siirrettiin punaisten läntisen rintaman johtoon. Samalla esikunta siirrettiin Kouvolaan, jossa esikuntapäälliköksi tuli Vihtori Hasu ja rintamapäällikkönä jatkoi Heikki Kröger. Savon rintaman taisteluihin osallistui myös muita alueen punakaarteja, kuten Matti Aution johtama Varkauden punakaarti.


title: Savon rintama

text: Sotatoimet Savon rintamalla alkoivat heti sisällissodan käynnistyttyä. Kymenlaakson punakaartilaiset lähtivät Kouvolasta etenemään Savon rataa pitkin kohti pohjoista ja valkoiset taas pyrkivät hidastamaan heidän etenemistään rautatiesiltoja vahingoittamalla. Heti sodan ensimmäisenä päivänä 28. tammikuuta Kouvolasta saapunut Martti Eklundin ”lentävä osasto” räjäytti Mikkelin suojeluskunnan pyynnöstä Valkealassa Selänpään lähistöllä sijaitsevan Torasjoen rautatiesillan sekä hieman pohjoisemman Hillosensalmen kääntösillan. Tämä esti punaisia hyödyntämästä ylivoimaansa Savon radan suunnalla. Savon radan lisäksi yhteenottoja käytiin myös Mikkelin ja Lappeenrannan välisen maantien hallinnasta.


title: Savon rintama

text: Mikkelissä punaiset olivat sodan alkaessa asettuneet työväentalolle sekä Naisvuoren vesitornille. Suojeluskunnan keskuspaikkana puolestaan oli Mikkelin lyseon koulurakennus. 29. tammikuuta suojeluskunta piiritti Naisvuoren alueen ja vaati punaisia antautumaan. Punakaartin johtoon kuuluneet Anshelm Kannisto ja Alex Halonen vangittiin välittömästi antautumisen jälkeen, mutta rivimiehet ehtivät palaamaan koteihinsa Hauskan esikaupunkialueelle Emolaan, ennen kuin heidät otettiin kiinni. Kaupungissa majaillut venäläinen kasakkaosasto ei ollut kiinnostunut sekaantumaan tapahtumiin, vaan luovutti aseensa suosiolla suojeluskuntalaisille. Mikkelin suojeluskunnan päällikkönä toimi helmikuun loppuun asti aatelinen maanviljelijä Hjalmar von Bonsdorff, kunnes hänen siirryttyään Vaasaan, tuli tilalle eversti Adolf Aminoff. Pieksämäen valkoiset valtasivat samoin 29. tammikuuta, ottamalla haltuunsa punaisten hallitsemat puhelinkeskuksen ja rautatieaseman. Seuraavana päivänä paikkakunnalla alkoivat punakaartien johtohenkilöiden vangitsemiset sekä punaisten koteihin tehdyt etsinnät, joissa oli mukana myös Kymenlaaksosta paenneita suojeluskuntalaisia.


title: Savon rintama

text: 31. tammikuuta Varkauden punakaarti yritti vallata Pieksämäen takaisin Aleks Pietikäisen johtaman 300 miehen pataljoonan voimin. Heidän tarkoituksenaan oli rautatieaseman lisäksi ottaa haltuunsa myös valkoisten tukikohtana toiminut Nikkarilan metsäopisto. Näin punaiset olisivat estäneet valkoisten pääsyn Varkauteen ja Kuopioon, jotka tuolloin olivat vielä heidän hallussaan. Suojeluskuntalaiset olivat kuitenkin saaneet tiedon punaisten junan saapumisesta ja lähettivät sitä vastaan tyhjän veturin, joka törmäsi junaan hieman ennen Nikkarilan pysäkkiä. Punaisten veturin edellä olleet kolme tavaravaunua pirstoutuivat ja veturi puolestaan kaatui poikittain keskelle rataa. Törmäyksessa kuoli ainakin yksi punakaartilainen. Lyhyen laukaustenvaihdon jälkeen punaiset joutuivat vetäytymään, eivätkä sen jälkeen enää yrittäneet vallata Pieksämäkeä.


title: Savon rintama

text: Savon radan suunnalla punaiset onnistuivat lopulta etenemään Mäntyharjulle, jota oli puolustamassa ainoastaan kapteeni Lars W. Lundahlin johtama 140 suojeluskuntalaisen osasto. Saatuaan tuekseen Pietarista saapuneen latvialaisen tarkka-ampujaosaston, punaiset valtasivat paikkakunnan 7. helmikuuta. Kylän pohjoispuolella sijaitseva rautatiesilta kuitenkin räjäytettiin ja näin punaisten eteneminen pysähtyi Mäntyharjulle. Valkoiset aloittivat samana päivänä Kuopion valtauksen. Operaatioon osallistui Kuopion suojeluskunnan lisäksi Kajaanin sissirykmentin joukkoja sekä Pohjanmaalta ja Jyväskylästä tulleita suojeluskuntalaisia, joiden johtajina toimivat Einar Vihma, Toivo Nousiainen ja Onni Purhonen. Punaiset olivat miehittäneet vain Kuopion kasarmialueen, jossa olivat tyytyneet tarkkailemaan sodan kehittymistä. Punakaarteilla oli selkeä miesylivoima 180 suojeluskuntalaiseen nähden, mutta he antautuivat silti lyhyen tulitaistelun jälkeen 8. helmikuuta, kun valkoiset saivat käyttöönsä myös yhden tykin. Valtaus sujui ilman kummankaan osapuolen miestappioita, eikä myöskään joukkoteloituksia nähty.


title: Savon rintama

text: Mäntyharjun valkoiset puolestaan onnistuivat valtaamaan takaisin 14. helmikuuta ja seuraavana päivänä punaiset vetäytyivät parikymmentä kilometriä sen eteläpuolella sijaitsevaan Mouhun kylään. Valkoiset hyökkäsivät Mouhuun vielä 18. helmikuuta, mutta punaisten torjuttua iskun, asettui rintamalinja paikoilleen vajaan kahden viikon ajaksi. Samalla Savon rintamasta tuli punaisille ainoastaan puolustuksellinen rintama, jossa tarkoituksena oli ainoastaan estää valkoisten eteneminen Savon rataa pitkin punaisille elintärkeälle Riihimäki–Pietari-radalle.


title: Savon rintama

text: Kuopion valtauksen jälkeen Varkaus jäi punaisten viimeiseksi suureksi tukikohdaksi Savossa. Valkoiset yrittivät vallata tuolloin Leppävirran pitäjään kuulunutta teollisuustaajamaa jo 6. helmikuuta, mutta onnistuivat vasta toisella kertaa pari viikkoa myöhemmin 19.–21. helmikuuta käydyissä taisteluissa. Ne muistetaan erityisesti verisestä jälkiselvittelystä, joka muodostui poikkeuksellisen raa’aksi. Valkoiset teloittivat välittömästi taistelun jälkeen niin sanotussa ”Huruslahden arpajaisissa” ainakin 80 antautunutta punakaartilaista ja myöhemmin tekemänsä puhdistuksen yhteydessä vielä noin 200 lisää. Tapahtumilla oli suuri merkitys koko sisällissodan myöhempiin vaiheisiin, kun ne käynnistivät osapuolien välisen verisen kostonkierteen.


title: Savon rintama

text: Mouhun ja Hillosensalmen taistelut käytiin Mäntyharjun Mouhussa ja Valkealan Hillosensalmessa 3. maaliskuuta. Valkoisten tarkoituksena oli hyökätä Mouhuun kolmesta eri suunnasta samanaikaisesti ja lisäksi samassa yhteydessä vallata myös hieman etelämpänä sijaitseva Hillosensalmen rautatieasema, jolloin Savon radan punaiset olisivat jääneet mottiin. Valkoiset onnistuivatkin saamaan haltuunsa Mouhun, mutta Hillosensalmen valtaus sen sijaan epäonnistui. Näin Savon radan rintamalinja vakiintui sodan loppuun saakka Mouhun ja Valkealan puolella sijaitsevan Voikosken välille, kunnes punaiset vetäytyivät rintamastaan 26. huhtikuuta.


title: Savon rintama

text: Helmi–maaliskuussa käydyt Heinolan taistelut muodostivat Savon rintaman läntisen siiven. Niistä puhutaan toisinaan myös Sysmän rintamana valkoisten tukikohtanaan pitämän Sysmän mukaan. Valkoisten tarkoituksena oli Heinolassa murtautua punaisten linjojen läpi, ja suunnata sen jälkeen kohti Kymenlaaksoa ja Itä-Uuttamaata. Punaiset puolestaan yrittivät vallata noin kymmenen kilometriä Heinolan pohjoispuolella sijaitsevan Lusin kylän, jonka kautta kulki maantieyhteys Etelä-Savoon ja Keski-Suomeen.


title: Savon rintama

text: Valkoiset hyökkäsivät punaisten hallussa olleeseen Heinolan kaupunkiin 28. helmikuuta, mutta isku torjuttiin, jonka jälkeen punaiset valtasivat valkoisten hallussa olleen Lusin 9. maaliskuuta. Neljä päivää myöhemmin valkoiset valtasivat Lusin takaisin ja hyökkäsivät vuorokautta myöhemmin myös Heinolan kaupunkiin. Punaisten torjuttua hyökkäyksen he yrittivät itse Heinolan kirkonkylän valtausta 18. maaliskuuta, ja saivat sen lopulta haltuunsa kolmen päivän kuluttua valkoisten vetäydyttyä Lusiin. Tämän jälkeen rintamalinja vakiintui kirkonkylän ja Lusin välille kuukauden ajaksi, kunnes punaiset jättivät Heinolan Lahden taistelun käynnistyttyä 19. huhtikuuta.


title: Savon rintama

text: Perääntyvien punaisten ja valkoisten välillä käytiin 20.–21. huhtikuuta Vierumäen taistelu, joka vaati jopa 200–300 kaatunutta. Savon rintaman viimeinen taistelu oli 29. huhtikuuta Valkealassa käyty Tuohikotin taistelu, jonka jälkeen punaisten vastarinta Pohjois-Kymenlaaksossa murtui ja he aloittivat vetäytymisen kohti rannikkoa.


title: Savon rintama

text: Viipurin läänin puolelle sijainneelle Savitaipaleelle kokoontui jo sodan alussa suojeluskuntalaisia, jotka kahakoivat Lappeenrannan suunnalta saapuneiden punakaartilaisten kanssa. 4. maaliskuuta valkoiset yrittivät vallata Savitaipaleen kirkonkylän. 550 miehen voimin tehdyn hyökkäyksen suunnitteli ja johti saksalainen korpraali Karl Müller, joka valkoisten riveissä esiintyi väärällä henkilöllisyydellä yliluutnantti von Zedtwitz zu Hackenbachina. Punaiset kuitenkin torjuivat hyökkäyksen ja valkoiset joutuivat perääntymään Suomenniemen kautta Partakoskelle. Voitto oli punaisille erityisen tärkeä, koska se takasi Viipuriin suuntaan johtavan radan pysymisen heidän halluussan.


title: Hopeatie

text: Hopeatie oli muinainen kauppareitti, joka kulki Mesopotamiasta Volgan keskivaiheilla sijainneen Bulgarin kauppakeskuksen kautta aina Vienan Karjalassa sijainneeseen Bjarmiaan.


title: Hopeatie

text: Tärkein kauppatuote olivat pohjoisen turkikset ja maksuna käytettiin hopeaa. Hopeaa saatiin arabien kaivoksilta nykyisen Tashkentin alueelta, jossa hopeasta oli rikkaita malmiesiintymiä aivan maan pinnassa. Samaa kauppareittiä kulkeutuivat pohjoiseen myös muinaisen Babylonian tarinat ja viisaudet jo ennen kristinuskon tuloa. Idästä suomen kieleen tulleen sanan jumala, on päätelty kulkeutuneen juuri tätä hopeatietä pitkin ja juontuvan muinaisesta perialaisesta sanasta Yima ja edelleen bjarmien sanasta Jomali.


title: Hopeatie

text: Viikingit tekivät Kalevalan Sammon ryöstöä muistuttavia ryöstöretkiä Bjarmiaan. Niistä on säilynyt Ottar Haalogalantilainensen muinaisenglantia oleva matkakertomus, joka on Paulus Orosiusksen maailmanhistorian käännöksen liitteenä.


title: Flamingo Kid – hellekesä

text: Flamingo Kid – hellekesä ("The Flamingo Kid") on Garry Marshallin ohjaama yhdysvaltalainen komediaelokuva vuodelta 1984. Garry Marshall teki myös käsikirjoituksen yhdessä Neal Marshallin kanssa. Elokuvan nimiosaa näyttelee Matt Dillon.


title: Flamingo Kid – hellekesä

text: Elokuvassa brooklyniläinen nuori mies saa kesällä 1963 paikan Long Islandilla sijaitsevan hienon rantahotellin apupoikana. Töiden ohella hän pääsee mukaan hienostopiireihin ja kokee myös romanssinpoikasen.


title: Flamingo Kid – hellekesä

text: "The New York Timesin" kriitikot valitsivat "Flamingo Kidin" vuonna 2004 yhdeksi kaikkien aikojen tuhannesta parhaasta elokuvasta maailmassa. "Video-oppaassa" vuodelta 1994 Asko Alanen kutsuu elokuvaa ”hassuksi ja helposti haihtuvaksi elämykseksi” ja antaa sille kolme tähteä viidestä, mikä vastaa sanallista arviota ”hyvä”.


title: Betty Blue

text: Betty Blue ("37°2 le matin") on Jean-Jacques Beineixin käsikirjoittama ja ohjaama ranskalainen romanttinen draamaelokuva vuodelta 1986. Kirjailija Philippe Djianin romaaniin "37°2 le matin" (1985, suom. "Betty Blue", Kirjayhtymä 1988) perustuva elokuva kertoo taiteilija-kirjailijamiehen (Jean-Hugues Anglade) ja hillittömän eroottisen nuoren naisen (Béatrice Dalle) hullusta suhteesta.


title: Betty Blue

text: Elokuva tuotiin ensi-iltaan alun perin 121-minuuttisena, mutta vuonna 2004 julkaistiin yli kolmituntinen ohjaajan versio ().


title: Betty Blue

text: "Video-oppaassa" vuodelta 1994 Asko Alanen luonnehtii "Betty Blueta" häikäisevin värein sommitelluksi hullun rakkauden ja sarjakuvaestetiikan ylistykseksi. Hän antaa sille neljä tähteä viidestä, mikä vastaa sanallista arviota ”erinomainen”.


title: Delfins

text: Delfins voi tarkoittaa seuraavia:


title: Eadie–Hofstee-yhtälö

text: Eadie–Hofstee-yhtälö on entsyymikinetiikassa käytetty yhtälö, jota voidaan pitää Michaelis–Menten-yhtälön linearisoituna muotona. Yhtälön ovat kehittäneet G. S. Eadie ja B. H. J. Hofstee. Eadie–Hofstee-yhtälöä käytetään määrittämään entsyymikatalysoidun reaktion Michaelis-vakion K ja reaktion maksiminopeuden v-arvoa kokeellisesti.


title: Eadie–Hofstee-yhtälö

text: Eadie–Hofstee-yhtälö voidaan johtaa Michaelis–Menten-yhtälöstä, joka on muotoa


title: Eadie–Hofstee-yhtälö

text: Yhtälö käännetään, jolloin se saadaan muotoon


title: Eadie–Hofstee-yhtälö

text: Kun v/S esitetään v:n funktiona, saadaan suora, jonka kulmakerroin on Michaelis-vakion vastaluku ja oordinaatan leikkauskohta on V. Eadie–Hofstee-yhtälö yhtälön etuna toiseen yleisesti käytettyyn entsyymikinettikan linearisointimalliin Lineweaver–Burk-yhtälöön verrattuna on, se että mittauspisteet tyypillisesti osuvat tasaisemmille välelille, eikä kuvaaja ole kaksoiskäänteiskuvaaja. Tällöin tulokset eivät ole yhtä herkkiä mittausvirheille, kuin käytettäessä linearisointimallina Lineweaver–Burk-yhtälö. Eadie–Hofstee-yhtälön käytön huonona puolena on se, että akselit eivät ole riippumattomia toisistaan vaan molemmissa on reaktionopeus v. Tämän vuoksi usein linearisointimallina käytetään Hanes–Woolf-yhtälöä tai tioetokoneilla laskettaessa epälineaarisia malleja.


title: Evil Eye

text: Evil Eye on skotlantilaisen indie rock-yhtye Franz Ferdinandin kappale, joka julkaistiin kolmantena singlenä yhtyeen neljänneltä albumilta "Right Thoughts, Right Words, Right Action" 28. lokakuuta 2013.


title: Evil Eye

text: Kappaleen on kirjoittanut Alex Kapranos ja Nick McCarthy, ja sen on tuottanut Kapranos ja Todd Terje.


title: Evil Eye

text: Kappaleen musiikkivideon on ohjannut Diane Martel, ja se julkaistiin videopalvelu YouTubessa 24. heinäkuuta 2013.


title: Keravan tanssiopisto

text:
Keravan tanssiopisto on tanssin perusopetusta ja syventävää opetusta antava oppilaitos Keravalla. Sitä ylläpitää vuonna 1979 perustettu Keravan tanssiopiston kannatusyhdistys ry.
Opetusta annetaan Opetushallituksen vahvistamien taiteen perusopetuksen laajan ja yleisen oppimäärän opetussuunnitelman perusteiden mukaisesti.


title: Keravan tanssiopisto

text: Opinnot jakautuvat lapsille ja nuorille tarkoitettuun tanssin yleiseen ja laajaan opintolinjaan, varhaisiän tanssikasvatukseen sekä aikuisten tanssin opetukseen.


title: Keravan tanssiopisto

text: Oppilaita Keravan tanssiopistossa on yli 600. Opetusta on sekä Keravalla että Sipoossa.


title: Herukanversosääski

text: Herukanversosääski ("Dasineura tetensi") on äkämäsääskien heimoon kuuluva hyönteinen. Se on mustaherukoiden tuholainen. Aikuinen herukanversosääski on noin 1,5-2 mm pitkä ja väriltään kellanruskea. Naaraan takaruumis on vaalea. Herukanversosääsken toukat ovat väriltään valkeita tai punertavia ja pituudeltaan 2-3 mm. Munat ovat valkeahkoja ja noin 0,7 mm pitkiä. Toukkien aiheuttama imentävioitus aiheuttaa kasvin uuden versokasvun sykeröitymistä. Herukanversosääskiä voidaan torjua kemiallisesti dimetoaattia ja malationia sisältävillä torjunta-aineilla.


title: Pyhät tekstit

text: Pyhät tekstit on Vesa-Matti Loirin 33. studioalbumi sekä kirja, joka julkaistiin 21. lokakuuta 2016. Se debytoi Suomen virallisen listan sijalla 4.


title: Pyhät tekstit

text: Kappaleiden tekstit käsittelevät uskontoja ja filosofioita. Laulut ovat Timo Kiiskisen säveltämiä, ja hän on myös muotoillut lauluntekstiksi osan levyn sanoituksista. Alkuperäinen teksti on tällöin ollut uskonnollista tai filosofista tekstiä, josta laulunteksti on runollinen kooste. Levyn on tuottanut Markus Koskinen. Kokonaisuuden punainen lanka on ajatus eri uskontojen alkuperäisen sisällön samankaltaisuudesta. Timo Kiiskinen on kirjoittanut levyn syntytarinan samannimiseen kirjaan. Kirjassa Vesa-Matti Loiri kertoo suhteestaan henkisyyteen, uniin ja selittämättömään. Lisäksi tuottaja Markus Koskinen ja tuotantopäällikkö Pete Eklund kertovat projektista ja työskentelystä Vesa-Matti Loirin kanssa. Kirja sisältää kuvia äänitysmatkalta Islantiin. Kuvat on ottanut kuvaaja Jaani Kivinen sekä Pete Eklund.


title: Pyhät tekstit

text: Albumin kansilehtinen ja kirja sisältävät yksityiskohtaisen lähdeluettelon levyn teksteistä.


title: Pyhät tekstit

text: Loiri on arvellut albumin jäävän viimeisekseen.


title: Liisanpuisto (Tampere)

text: Liisanpuisto (myös Kalevan kirkkopuisto) on Tampereen Kalevassa Liisankallion kaupunginosassa oleva puisto. Puisto sijaitsee Kalevassa olevalla puistovyöhykkeellä, ulottuen Teiskontien ja Sammonkadun risteyksestä Kaupinkadulle Liisankallion ja Kalevan rajalle. Kaupunginosa ja puisto ovat saaneet nimensä alueella sijaitsevan Liisankallion mukaan 1940-luvulla.


title: Liisanpuisto (Tampere)

text: Liisanpuiston maamerkki on Kalevan kirkko (Raili ja Reima Pietilä, 1966).


title: Deloksen synagoga

text: Deloksen synagoga ("GD 80") oli mahdollinen antiikin aikainen synagoga Deloksen saarella Kreikassa. Sen rauniot ovat osa Deloksen arkeologista aluetta, joka on Unescon maailmanperintökohde. Tutkijat ovat erimielisiä rakennuksen tulkinnasta, mutta mikäli kyseessä oli synagoga, se on vanhin tunnettu koko maailmassa.


title: Deloksen synagoga

text: Synagogaksi kutsuttu rakennus sijaitsi aivan saaren itärannikolla lähellä Deloksen stadionia. Näin se sijaitsi suhteellisen kaukana koilliseen päin Deloksen pyhäkköalueesta, satamista ja kaupungin keskustasta. Rakennus oli tehty varmuudella ennen vuotta 88 eaa. ja mahdollisesti jo 100-luvulla eaa. Sitä muutettiin ajan kuluessa, ja siinä on ainakin viisi historiallista vaihetta. Kaksi näistä ajoittuu ennen vuotta 88 eaa. ja kolme tämän jälkeen. Rakennus säilyi käytössä 100-luvulle jaa. saakka. Rakennuksen tulkitaan yleensä olleen juutalaisten tai samarialaisten kokoontumistila. Antiikin lähteet mainitsevat Deloksella olleen myös juutalaisia ja samarialaisia 100-luvulla ja ensimmäisellä vuosisadalla eaa., mutta synagogaa lähteissä ei mainita. Rakennuksen kaivaukset suoritettiin vuosina 1912–1913.


title: Deloksen synagoga

text: Rakennuksen pituus on noin 30,7 metriä ja leveys noin 28,3 metriä. Se koostuu kolmesta osasta: kahdesta suuresta penkein varustetuista huoneesta (A ja B), samoin penkein varustetusta suuresta tilasta rakennuksen itäosassa (C) sekä joukosta pieniä huoneita (D), joista yhdestä oli pääsy vesisäiliöön. Huoneessa A oli suuri marmorinen valtaistuin. Rakennuksessa itsessään ei ole mitään erityisesti synagogamaista. Se on tulkittu synagogaksi ennen kaikkea sen läheltä löytyneiden piirtokirjoitusten perusteella. Niissä esiintyy nimitys "Theos Hypsistos", ”Korkein Jumala”, mikä voisi viitata monoteismiin, sekä sana "proseukhē", mitä voidaan tulkinnan mukaan käyttää juuri synagogasta. Lisäksi rakennus ei varmuudella ollut yksityistalo eikä se todennäköisesti ollut myöskään minkään pakanallisen kultin käytössä. Kriitikoiden mukaan tällainen todistusaineisto ei kuitenkaan ole tarpeeksi vahvaa, eikä näin välttämättä mikään tue sen enempää sitä, että rakennus olisi synagoga, kuin sitäkään, että se ei olisi.


title: Etelästoa (Delos)

text: Etelästoa oli antiikin aikainen stoa eli pylväshalli Deloksen saarella Kreikassa. Sen rauniot ovat osa Deloksen arkeologista aluetta, joka on Unescon maailmanperintökohde.


title: Etelästoa (Delos)

text: Etelästoa rakennettiin hellenistisellä kaudella noin vuonna 270–230 eaa. Stoa sijaitsi Apollonin ja Artemiin pyhäkköalueen eteläpuolella satamasta pyhäkköalueelle johtaneen Pyhän tien itälaidalla. Sen länsipuolella sijaitsi Filippoksen stoa ja itäpuolella Deloslaisten agora.


title: Etelästoa (Delos)

text: Stoa edusti doorilaista tyyliä. Se oli rakennettu pohjois-eteläsuunnassa ja sen pituus oli noin 72,5 metriä ja leveys noin 12,9 metriä. Rakennus oli yksilaivainen. Se avautui länteen Pyhälle tielle päin. Rakennuksen itäsivulla oli 14 huonetta, jotka toimivat liiketiloina. Itäsivun keskellä oli oviaukko, joka johti Deloslaisten agoralle.


title: Hermeen talo

text:
Hermeen talo on nimitys, jota käytetään eräästä antiikin aikaisesta yksityistalosta Deloksen saarella Kreikassa. Sen rauniot ovat osa Deloksen arkeologista aluetta, joka on Unescon maailmanperintökohde.
Hermeen talo rakennettiin hellenistisellä kaudella 100-luvulla eaa. Se sijaitsi Kýnthos-vuoren alarinteessä Deloksen teatterin koillispuolella. Talon itäpuolella sijaitsi niin kutsuttu Inopoksen talo ja kaakkoispuolella Samothrakeion sekä muu Kýnthoksen länsirinteen pyhäkköalue. Talo oli rakennettu rinteeseen neljään tasoon. Sen pylväät edustivat doorilaista tyyliä. Osa niistä on kunnostettu.


title: Inopoksen talo

text:
Inopoksen talo on nimitys, jota käytetään eräästä antiikin aikaisesta yksityistalosta Deloksen saarella Kreikassa. Sen rauniot ovat osa Deloksen arkeologista aluetta, joka on Unescon maailmanperintökohde.
Inopoksen talo rakennettiin hellenistisellä kaudella noin 100-luvulla eaa. Se sijaitsee Kýnthos-vuoren länsirinteessä Deloksen teatterin koillispuolella. Talo on saanut nimensä siitä, että se sijaitsi Kýnthoksen länsipuolella virranneen Inopos-joen varrella. Talon lähellä oli suuri Inopoksen vesisäiliö, johon joen vettä kerättiin. Alueella olleita rakennuksia kutsutaan yhdessä Inopoksen kortteliksi. Talon länsipuolella sijaitsi niin kutsuttu Hermeen talo ja itäpuolella Syyrialaisten jumalten pyhäkkö.


title: Kýnthos

text:
Kýnthos (, ) on vuori Deloksen saarella Kreikassa. Se on saaren korkein kohta ja sen korkeus on 112 metriä. Vuori sijaitsee saaren itäisissä keskiosissa Deloksen arkeologisen alueen kaakkoispuolella.
Vuoren huipulla sijaitsi pronssikaudella 2000-luvun eaa. lopulla asutus, joka on varhaisin saarelta tunnettu. Paikalta on löydetty jäänteitä tuon ajan asuinrakennuksista sekä erilaisia esineitä. Pieniä asuinrakennuksia on ollut toistakymmentä ja ne ovat sijainneet huipun ympärillä noin neljä metriä sitä alempana. Asutus hylättiin viimeistään 1000-luvulle eaa. tultaessa.


title: Kýnthos

text: Asutuksen paikalle vuoren korkeimmalle kohdalle rakennettiin 600-luvulla eaa. Kynthoksen Zeuksen ja Athenen pyhäkkö eli Kyntheion. Sen nykyisin paikalla olevat rauniot ovat pääosin peräisin 200-luvulta eaa. Vuoren länsirinteessä sijaitsevat Kynthoksen luola, johon liittyi Herakleen pyhäkkö, sekä Agathe Tykhen pyhäkkö. Alempana länsirinteessä sijaitsee laaja pyhäkköalue, jossa sijaitsi muun muassa Heran temppeli sekä suuri joukko erityisesti ulkomailta tuotujen kulttien pyhäköitä, kuten useita Serapeioneita egyptiläisille jumalille omistettuine temppeleineen sekä Syyrialaisten jumalten pyhäkkö.


title: Kýnthos

text: Vuoren huippu oli ensimmäinen paikka Deloksella, missä suoritettiin arkeologisia kaivauksia niiden alkaessa vuonna 1873. Kaivauksia paikalla jatkettiin vuonna 1913, ja esihistoriallinen asutus löytyi vuonna 1916. Kaivaukset paikalla päättyivät vuonna 1921.


title: Samothrakeion

text:
Samothrakeion oli antiikin aikainen pyhäkkö Deloksen saarella Kreikassa. Sen rauniot ovat osa Deloksen arkeologista aluetta, joka on Unescon maailmanperintökohde. Tarkemmin kohde on osa Kýnthos-vuoren länsirinteen aluetta.
Samothrakeion rakennettiin alun perin klassisella kaudella tai hellenistisen kauden alussa noin vuonna 400–300 eaa. Pyhäkkö oli omistettu kabiireina ja Suurina jumalina tunnetuille Samothraken mysteerikultin jumalille. Rakennus sijaitsi Kýnthoksen rinteessä Deloksen teatterin koillispuolella. Sen ympärystössä olivat muun muassa niin kutsuttu Inopoksen talo sekä kolme Serapeionia.


title: Samothrakeion

text: Rakennus oli pieni doorilaista tyyliä edustanut temppeli. Siinä oli pronaos, jonka edessä oli neljä doorilaista pylvästä, ja naos eli cella, joka oli pituuttaan leveämpi.


title: Samothrakeion

text: Noin vuonna 102–101 eaa. Helianaks, Poseidon Aisioksen ja Suurten jumalten pappi, liitti pyhäkköön niin kutsutun Mithridateen muistomerkin. Se oli sijoitettu heti varsinaisen Samothrakeionin koillispuolelle niin, että se tukki osan sen pylväikkösisäänkäynnistä. Muistomerkki koostui neliönmuotoisesta kammiosta, jossa oli Mithridateen patsas. Julkisivussa oli kaksi joonialaista pylvästä. Muistomerkin friisiin oli kuvattu Mithridateen sotapäälliköitä ja liittolaisia.


title: Serapeion (Delos)

text: Serapeion eli Serapiksen pyhäkkö/temppeli oli useamman antiikin aikaisen Serapikselle omistetun pyhäkön nimi Deloksen saarella Kreikassa. Niiden rauniot ovat osa Deloksen arkeologista aluetta, joka on Unescon maailmanperintökohde. Tarkemmin kohteet ovat osa Kýnthos-vuoren länsirinteen aluetta.


title: Serapeion (Delos)

text: Serapeioneita oli kolme. Ne tunnetaan nimillä "Serapeion A", "Serapeion B" ja "Serapeion C". Ne kaikki oli rakennettu hellenistisellä kaudella 100-luvulla eaa. ja säilyivät käytössä ensimmäiselle vuosisadalla eaa. Piirtokirjoitusten perusteella rakennukset ovat olleet useiden uskonnollisten yhdistysten, kuten "eranistai", "therapeutai", "melanoforoi" (”mustiin pukeutujat”) ja "serapiastai", käytössä.


title: Serapeion (Delos)

text: Serapeion A


title: Serapeion (Delos)

text: Serapeion A rakennettiin noin vuonna 220–200 eaa. Se oli varhaisin Deloksen egyptiläisille kulteille omistetuista pyhäköistä. Piirtokirjoituksen mukaan sen rakennutti Egyptistä tullut kolmannen polven maahanmuuttaja, joka toimi isiensä tavoin Serapiksen pappina. Aiemmin kultti oli sijoittunut yksityistaloihin, mutta kirjoituksen mukaan Serapis itse järjesti, että hänelle rakennettiin saarelle oma pyhäkkö. Pyhäkkö tuhoutui Mithridateen armeijan hyökkäyksessä vuonna 88 eaa. Alueen kaivaukset suoritettiin vuosina 1911–1912.


title: Serapeion (Delos)

text: Pyhäkkö sijaitsi niin kutsuttujen Hermeen talon ja Inopoksen talon välissä. Se koostui pylväikkösisäänkäynnistä, kahdesta huoneesta sekä pihasta, jonka laidalla oli pieni temppeli. Rakennuksen koko oli noin 19,5 x 15,5 metriä. Pyhäköstä on löydetty muun muassa pieni Anubiksen patsas.


title: Serapeion (Delos)

text: Serapeion B


title: Serapeion (Delos)

text: Serapeion B rakennettiin noin vuonna 200 eaa. Myös se tuhoutui vuonna 88 eaa. Rakennuksen kaivaukset suoritettiin vuonna 1910.


title: Serapeion (Delos)

text: Pyhäkkö sijaitsi Inopoksen talon ja Syyrialaisten jumalten pyhäkön välissä. Rakennuksen pinta-ala oli noin 390 m². Päähuoneessa oli kolme alttaria. Lisäksi rakennuksessa oli ruokasali, jonka leposohvista yksi oli omistettu Serapikselle, Isikselle ja Anubikselle, kolme pienempää pyhäkköhuonetta sekä 10 x 12 metrin kokoinen piha, jonka laidalla oli pieni temppeli kooltaan noin 7,0 x 4,5 metriä. Rakennuksesta on löydetty Serapiksen, Zeus-Serapiksen ja Horuksen patsaat.


title: Serapeion (Delos)

text: Serapeion C


title: Serapeion (Delos)

text: Serapeion C rakennettiin noin vuonna 166 eaa. ja se säilyi käytössä vuoteen 69 eaa. Rakennus löydettiin vuonna 1881 ja sen varsinaiset kaivaukset suoritettiin vuosina 1909–1910.


title: Serapeion (Delos)

text: Pyhäkkö oli suurin Deloksen kolmesta Serapeionista. Sen koko oli noin 120 x 50 metriä, mitä tekee sen pinta-alaksi noin 6 000 m². Pyhäkkö sijaitsi Syyrialaisten jumalten pyhäkön eteläpuolella ja Heran temppelin länsipuolella. Rakennelma koostui kahdesta osasta. Pohjoispäässä oli piha, jonka koko oli noin 45 x 30 metriä. Sen ympärillä oli lukuisia pyhäkköjä ja pieniä temppeleitä. Pihan itälaidalla sijaitsivat muun muassa Egyptiläisten jumalten temppeli ja erillinen Isiksen temppeli. Eteläpäässä oli pylväshallien reunustama osa, jonka keskellä kulki sfinksien reunustama käytävä. Osan koko oli noin 90 x 21–28 metriä. Käytävä johti sen eteläpäässä olleelle pienelle temppelille.


title: Syyrialaisten jumalten pyhäkkö

text:
Syyrialaisten jumalten pyhäkkö eli "Atargatiksen ja Hadadin pyhäkkö" oli antiikin aikainen Syyriasta tuoduille kulteille omistettu pyhäkkö Deloksen saarella Kreikassa. Sen rauniot ovat osa Deloksen arkeologista aluetta, joka on Unescon maailmanperintökohde. Tarkemmin kohde on osa Kýnthos-vuoren länsirinteen aluetta.
Syyrialaisten jumalten pyhäkkö rakennettiin hellenistisellä kaudella 100-luvun jälkimmäisellä puoliskolla eaa. Siinä oli useita rakennusvaiheita, ja sitä laajennettiin ainakin vielä ensimmäisen vuosisadan eaa. alkupuolella. Pyhäkkö oli omistettu pääasiassa Atargatikselle ja Hadadille, jotka yhdistettiin kreikkalaisessa maailmassa Afroditeen ja Zeukseen. Pyhäkkö sijaitsi Kýnthoksen rinteessä Deloksen teatterin koillispuolella alueella, jossa sijaitsi lukuisia ulkomailta tuoduille kulteille omistettuja pyhäkköjä. Sen länsipuolella sijaitsi niin kutsuttu Inopoksen talo ja eteläpuolella muun muassa Egyptiläisten jumalten temppeli ja Isiksen temppeli. Lähellä sijaitsi myös kolme eri Serapeionia. Rakennus tuhoutui todennäköisesti Mithridateen armeijan hyökkäyksessä vuonna 88 eaa.


title: Syyrialaisten jumalten pyhäkkö

text: Pyhäkkö koostui kahdesta pääosasta. Sen eteläosassa oli neliömäinen piha, jota ympäröi joukko pieniä huoneita ja pyhäkköjä. Pohjoisosassa oli pitkä tasanne, johon avautui pieni puolikaarenmuotoinen teatteri. Teatterin katsomoa käytettiin pyhäkössä suoritettujen seremonioiden aikana. Tasanteen länsilaidalla oli pylväshalli. Myös teatteria kiersi sen pohjois-, itä- ja eteläsivuilta pylväshalli.


title: Leo Paukkunen

text: Leo Paukkunen (28. kesäkuuta 1921 Jyväskylä – 11. maaliskuuta 2006 Jyväskylä) oli suomalainen sosiaalipoliitikko. Hän oli Jyväskylän yliopiston yhteiskuntapolitiikan professori vuosina 1968–1986. Hänen tutkimuskohteitaan olivat teollisuuden sosiaalitoiminta, työvoiman liikkuvuus ja osa-aikatyö.


title: Hannu Paulapuro

text: Hannu Viljami Paulapuro (s. 1947) on suomalainen tekniikantutkija. Hän on ollut Teknillisen korkeakoulun paperitekniikan professori vuodesta 1990. Hänen tutkimuskohteensa on ollut paperi- ja prosessitekniikka. Hänet hyväksyttiin paperiteollisuuden yhdysvaltalaiseen kunniagalleriaan kuudentena suomalaisena.


title: SuomiRock

text: SuomiRock on suomalainen radiokanava, jonka omistaa Bauer Media Groupin tytäryhtiö Bauer Media Oy. SuomiRock aloitti lähetykset 31. lokakuuta 2016.


title: SuomiRock

text: Aamulähetyksen juontajina toimivat Radio Cityn aamusta aikaisemmin tutut Mikko Honkanen ja Ville Kinaret sekä vuoden 2016 Miss Suomi Shirly Karvinen. Aiemmin aamulähetystä juontanut Janne Leipijärvi siirtyi naapurikanava Radio Cityn Aamuun.


title: SuomiRock

text: Iltapäivälähetyksen juontajina toimivat Matti Mäki-Kokkila ja Rea Haverinen.


title: SuomiRock

text: Kanava soittaa nimensä mukaisesti kotimaista rockmusiikkia 90-luvun puolestavälistä tähän päivään.


title: SuomiRock

text: Kanavan slogan on "Suomen suosituinta musiikkia". Aiemmin se oli "Saa laulaa".


title: SuomiRock

text: Kanavan kohderyhmänä ovat 25-44 -vuotiaat.


title: SuomiRock

text: SuomiRock kuuluu 14 eri kaupungissa ympäri suomea.


title: SuomiRock

text: SuomiRockin sisarkanavia ovat Bauer Median Radio Nova, Iskelmä, Kiss, Radio City, Radio Pooki ja Radio 957.


title: Antti Arjanne

text: Antti Arjanne on kiinteistöneuvos, Suomen Vuokranantajat ry:n kunniapuheenjohtaja ja kiinteistö- ja asuntosijoittaja. Arjanne aloitti asuntosijoittamisen 1960-luvun puolivälissä.


title: Antti Arjanne

text: Vuonna 1999 Arjanne perusti Suomen Vuokranantajat ry:n, ja toimi sen puheenjohtajana vuosina 1999−2013.


title: Antti Arjanne

text: Suomen Kiinteistöliitto myönsi Arjanteelle hopeisen kiinteistömitalin 2013. Kyseessä oli kolmas myönnetty hopeinen kiinteistömitali kautta aikain vuonna 1907 perustetun järjestön historiassa. Tasavallan presidentti myönsi Arjanteelle kiinteistöneuvoksen arvonimen vuonna 2010.


title: Aarne Pehkonen

text: Aarne Iisakki Pehkonen (s. 1943) on suomalainen maataloudentutkija. Hän on ollut Helsingin yliopiston maatalousteknologian professori vuodesta 1987. Hänen tutkimuskohteitaan ovat olleet maataloustöiden rationalisointi ja energian käyttö. Sitä ennen hän oli 1974–1982 maatalouden työtieteen opettaja, 1980–1982 maatalousteknologian dosentti ja 1982–1987 maatalousteknologian apulaisprofessori.


title: Turquoise Planet

text: Turquoise Planet on kosketinsoittaja Esa Kotilaisen vuonna 2009 julkaistu studioalbumi. Kotilainen on säveltänyt, esittänyt, sovittanut, äänittänyt ja miksannut levyn.


title: Turquoise Planet

text: Kaikki kappaleet säveltänyt Esa Kotilainen.


title: Aleksei Kaledin

text: Aleksei Maksimovitš Kaledin (24. lokakuuta 1861 Ust-Hopjorskaja, Donin kasakoiden alue – 11. helmikuuta 1918 Novotšerkassk) oli venäläinen kenraali, joka komensi Donin kasakoista koottua valkoista armeijaa aivan Venäjän sisällissodan alkuvaiheessa. Hän oli ensimmäisiä, jotka nostattivat sotilaallista vastarintaa uutta bolševikkihallintoa vastaan.


title: Aleksei Kaledin

text: Kaledinin isä oli Donin kasakkajoukkojen upseeri. Kaledinista itsestään tuli kasakkaupseeri vuonna 1879 ja hän valmistui Mikaelin tykistökoulusta 1882 sekä Nikolain yleisesikunta-akatemiasta 1889. Hän yleni everstiksi 1899, kenraalimajuriksi 1907 ja kenraaliluutnantiksi 1912. Hänet nimitettiin vuonna 1910 komentamaan ratsuväkiprikaatia ja vuonna 1912 Venäjän 12. ratsuväkidivisioonaa, joka ensimmäisen maailmansodan syttyessä 1914 liitettiin osaksi Galitsiassa sotinutta Venäjän 8. armeijaa. Kaledin siirtyi 1915 armeijakunnan ja kesäkuussa 1916 koko 8. armeijan komentajaksi. Kesän 1916 Brusilovin hyökkäyksen yhteydessä Kaledinin 8. armeija valtasi Lutskin, tuotti arkkiherttua Joosef Ferdinandin komentamalle Itävalta-Unkarin 4. armeijalle valtavat tappiot ja osallistui myöhempiin taisteluihin Kowelin ympäristössä. Kaledin ylennettiin samana vuonna ratsuväenkenraaliksi. Hän vastusti väliaikaisen hallituksen helmikuun vallankumouksen jälkeen armeijassa toteuttamia uudistuksia, joten hän joutui eroamaan toukokuussa 1917. Kaledin palasi kotiseudulleen Donin alueelle, jossa hän esiintyi myötämielisenä kasakoiden itsehallintopyrkimyksiä kohtaan. Hänet valittiin Donin kasakoiden atamaaniksi 8. kesäkuuta (26. toukokuuta) 1917.


title: Aleksei Kaledin

text: Elokuussa 1917 Moskovassa järjestetyssä valtakunnankokouksessa Kaledin vaati voimakkaasti työläisneuvostojen lakkauttamista. Hän tuki väliaikaista hallitusta vastaan suunnattua epäonnistunutta Kornilovin kapinaa ja vetäytyi sen jälkeen takaisin Donin kasakoiden alueelle. Lokakuun vallankumouksen jälkeen Donin alueesta tuli käytännössä keskushallinnosta itsenäinen alue, jonne monet vallankumousta vastustaneet oikeistopoliitikot ja sotilasjohtajat pakenivat Pietarista ja Moskovasta. Alueella alettiin koota vastavallankumouksellista Vapaaehtoisarmeijaa ja samaan aikaan Kaledin perusti myös muita kasakoista koottuja uusia sotilasyksiköitä. Hän perusti myös oman hallituksen, johon tuli edustajia alueen muustakin väestöstä kuin kasakoista. Kaledin pyrki yhdistämään voimansa Lavr Kornilovin ja Mihail Aleksejevin kanssa, jotka kokosivat samaan aikaan ensimmäisiä valkoisia armeijoita. Kun bolševikkihallitus lähetti joulukuussa 1917 armeijan kukistamaan Kaledinin joukkoja, monet kasakkarykmentit eivät asettuneetkaan hänen tuekseen, joten hän joutui pian tappiolle. Jouduttuaan helmikuun 1918 alkuun mennessä perääntymään Taganrogista ja ennakoidessaan myös Rostov-na-Donun pian kukistuvan hän erosi komentajan tehtävästään ja teki itsemurhan ampumalla.


title: Melankolian riemut – Parhaat 2009–2015

text: Melankolian riemut – Parhaat 2009–2015 on Anna Puun 14. lokakuuta 2016 julkaistu ensimmäinen kokoelma-albumi. Puu kiinnitettiin vuonna 2014 The Fried Music -levy-yhtiölle, joka julkaisi myös Puun edellisen albumin ("Rakkaudella, Anna Puu"), siitä huolimatta kokoelman julkaisi Puun aiempi levy-yhtiö Sony Music.


title: Melankolian riemut – Parhaat 2009–2015

text: Kokoelma ei sisällä uusia kappaleita, eikä se ollut kaupallinen menestys, sen sijoituttua parhaimmillaan Suomen virallisen albumilistan 35:nneksi.


title: Paavo Pelkonen

text: Paavo Matti Ilmari Pelkonen (s. 1948) on suomalainen metsätieteilijä. Hän on ollut Joensuun yliopiston, myöhemmin Itä-Suomen yliopiston, luonnontieteiden ja metsätieteiden tiedekunnan energiapuu- ja turvetuotannon professori 1985–2011. Hän oli yliopiston rehtori 1990–1998. Hänen tutkimuskohteitaan ovat olleet fotosynteesi ja metsäpuiden pakkasenkestävyys. Hänestä tuli vuonna 2010 Suomen Metsäyhdistyksen puheenjohtaja, ja hän on Metsäntutkimuslaitoksen johtokunnan sekä Suomen Akatemian biotieteiden ja ympäristöntutkimuksen puheenjohtaja sekä Maailman metsäopetusjärjestön varapuheenjohtaja.


title: Olavi Pelkonen

text: Reino Olavi Pelkonen (s. 6. huhtikuuta 1945 Oulu) on suomalainen farmakologi ja Oulun yliopiston farmakologian professori emeritus.


title: Olavi Pelkonen

text: Pelkonen toimi Oulun yliopiston Farmakologian laitoksen assistenttina vuonna 1973, Suomen Akatemian tutkimusassistenttina 1973-76 ja nuorempana tutkijana 1976-78 (USA:ssa 76-77). Oulun yliopiston biokemiallisen farmakologian ja toksikologian dosentti 1979-87. Oulun yliopiston farmakologian virkaatekevänä apulaisprofessori 1978-1980, apulaisprofessori 1980-87; vuodesta 1987 farmakologian professori; on sittemmin jäänyt eläkkeelle. Hänen tutkimuskohteitaan ovat olleet biokemiallinen farmakologia ja toksikologia.


title: Olavi Pelkonen

text:
Suomalaisen Tiedeakatemian jäsen professori Pelkonen on ollut vuodesta 2004.
Hänelle on myönnetty vuonna 2014 BCPT Nordic Prize -tunnustuspalkinto, ja hän on Suomen toksikologiyhdistyksen kunniajäsen.


title: Tyler Joseph

text: Tyler Joseph (s. 1. joulukuuta 1988 Columbus, Ohio, Yhdysvallat) on yhdysvaltalainen muusikko ja rap-artisti. Hän on parhaiten tunnettu yhtyeestä Twenty One Pilots.


title: Tyler Joseph

text: Joseph syntyi Columbuksessa, Ohiossa. Hänellä on kaksi veljeä, Zack ja Jay, sekä sisko Madison. Hänen äitinsä Kelly antoi Tylerille kotiopetusta, sillä hän oli matematiikan opettaja ennen kuin hänestä tuli koripallovalmentaja. Hänen isänsä Chris oli myös koripallovalmentaja, mutta on nykyään koulun rehtori. Joseph pelasi koripalloa lapsuudesta lähtien.


title: Tyler Joseph

text: Joseph lopetti koripallouransa nähtyään lauluntekijän esiintymässä klubilla. Hän alkoi soittamaan musiikkia löydettyään kaapistaan vanhan kosketinsoittimen, jonka oli saanut joululahjaksi äidiltään.


title: Tyler Joseph

text: Twenty One Pilots perustettiin vuonna 2009 Columbuksessa, Ohiossa. Hetken mielijohteesta Joseph kutsui lukioystävänsä Nick Thomasin ja Chris Salihin perustamaan yhtyeen hänen kanssaan. Hän keksi yhtyeen nimen luettuaan Arthur Millerin "All My Sons" -näytelmää, jossa Joe Keller-niminen liikemies lähetti tietoisesti eteenpäin viallisia lentokoneen osia aiheuttaen 21 lentäjän kuoleman toisen maailmansodan aikana. Joseph kertoo, että näytelmän tarina moraalisesta dilemmasta oli inspiraatio yhtyeen nimelle. Joulukuun 29. päivänä vuonna 2009 he julkaisivat ensimmäisen omakustannealbuminsa "Twenty One Pilots", sekä järjestivät kiertueen Ohiossa. Seuraava albumi "Regional at Best" vuonna 2011 oli ainoastaan Josephin ja Dunin tuotosta.


title: Tyler Joseph

text: Twenty One Pilotsin kolmas albumi, "Vessel", julkaistiin 8. tammikuuta 2013.


title: Tyler Joseph

text: Yhtyeen neljäs albumi, "Blurryface", julkaistiin 17. toukokuuta 2015. Albumi julkaistiin kaksi päivää etuajassa. He järjestivät albumin julkaisun jälkeen kaksi kiertuetta: Blurryface Tour -kiertueen ja Emotional Roadshow World Tour -kiertueen, joka nähtiin myös Helsingin Jäähallilla 25. lokakuuta 2016, sekä Ohion kiertueen Tour De Columbuksen, jossa oli 5 esitystä. Kaikki esitykset pidettiin Columbuksessa.


title: Tyler Joseph

text: Yhtyeen viides albumi, "Trench", julkaistiin 5. lokakuuta 2018.


title: Tyler Joseph

text: 59. Grammy-palkintogaalassa duo voitti palkinnon kategoriassa "paras pop duo / ryhmäesiintyminen".


title: Johannes Ulvichius

text: Johannes Ulvichius (noin 1600 Viipuri – 1652 Tukholma) oli suomalainen Inkerinmaalla ja Ruotsissa vaikuttanut pappi ja runoilija.


title: Johannes Ulvichius

text: Ulvichiuksen isä Jon (Joen) Eriksson Ulvik toimi Viipurin linnan varus- ja kangasmestarina. Hän kävi kouluja Viipurissa, Turussa ja vuosina 1614–1616 Gävlessä. Tämän jälkeen Ulvichius opiskeli vuodesta 1616 alkaen Uppsalan yliopistossa ja teki myös opintomatkan Helmstedtiin 1618.


title: Johannes Ulvichius

text: Ulvichius toimi vuodesta 1621 alkaen Venäjältä vallatun Ivangorodin ruotsalaisen seurakunnan luterilaisena kirkkoherrana ja vuodesta 1627 Inkerinmaan rovastina vuoteen 1642 saakka jolloin hän erosi virasta. Tämän jälkeen hän asettui asumaan Turun seudulle, luultavasti Paraisille. Vuoden 1646 tienoilla Ulvichius muutti Tukholmaan jossa hän myös kuoli.


title: Johannes Ulvichius

text: Ulvichius kirjoitti 1617 Uppsalassa julkaistun runon "Gävlen ylistys". Myöhemmin hän kirjoitti latinankielisen ylistysrunon "Carmen panegyricum" 1640-luvulla rakennetun Mietoisten kappelikirkon kunniaksi sekä alttarirunon kirkolle. Gregorius Hallenius kopioi 1730-luvulla nämä runot paperitauluilta Mynämäen historiaansa ja runot säilyivät näin muistissa vaikka paperitaulut myöhemmin hävisivätkin. Ulvichius kirjoitti myös ruotsinkielisen ylistysrunon "Ähreskrift" kappelikirkon rakennuttajalle Inkerinmaan maaherrana toimineelle Henrik Flemingille, tämä runo painettiin Turussa 1647.


title: For All Kings

text: For All Kings on yhdysvaltalaisen thrash metal -yhtye Anthraxin 11. studioalbumi, joka julkaistiin 26. helmikuuta 2016 levymerkillä Megaforce Records.


title: For All Kings

text: Albumi debytoi Suomen virallisen listan sijalla 4. Yhdysvalloissa se ylsi Billboard 200 -listan sijalle 11.


title: For All Kings

text: Albumi sai pääosin hyvän vastaanoton. Albumiarvosteluiden keskiarvoja mittaavan Metacriticin arvosana albumille on 70/100, mikä perustuu yhteentoista ammattilaisarvioon. Soundin Antti Luukkanen antoi albumille kolme tähteä viidestä. Hän piti albumia oivana sekoituksena yhtyeen nykyajan ja menneisyyden tuotantona, ja piti sitä edellisalbumia tasapainoisempana. Imperiumin Munamankeli piti laulaja Joey Belladonnan ulosantia onnistuneena, jopa parempana kuin aikaisemmin. Hän kehui myös albumin äänimaailmaa, joka palvelee raskasta tyylilajia.Kaaoszinen Miikka Tuovinen antoi albumille arvosanan 4/10, ja piti albumia väkinäisenä ja huumorittomana suorituksena, ”väsyneenä ja keskinkertaisena tekeleenä”. Myös Consequence of Soundin Jon Hadusek sanoi albumin olevan kuuntelemisen arvoinen, vaikka pitikin sitä robottimaisena, pakonomaisena ja vanhentuneena. V2.fi-sivuston Jesse Kärkkäinen koki albumin olevan muutamista hyvistä kappaleistaan huolimatta tasapaksu ja tylsä julkaisu, joka ei nouse yhtyeen muiden albumien tasolle.


title: Anne Michaels

text: Anne Michaels (s. 15. huhtikuuta 1958 Toronto, Ontario) on kanadalainen runoilija ja kirjailija.


title: Anne Michaels

text: Michaelsin isä oli puolanjuutalainen ja äiti kanadalainen. Hän varttui Torontossa ja valmistui kandidaatiksi (Bachelor of Arts) englannin kielestä Toronton yliopistosta.


title: Anne Michaels

text: Michaelsin esikoisrunokokoelma "The Weight of Oranges" (1986) voitti Commonwealth-palkinnon. Hänen esikoisromaaninsa "Kivenkantajat" ("Fugitive Pieces", 1996) voitti Orange-palkinnon. Siitä tehtiin myös elokuva.


title: Anne Michaels

text: Teoksissaan Michaels on käsitellyt erityisesti toisen maailmansodan tapahtumia. Hänen teoksiaan on käännetty yli 40 kielelle.


title: Devin Shore

text: Devin Shore (s. 19. heinäkuuta 1994 Ajax, Ontario, Kanada) on kanadalainen jääkiekkoilija, joka edustaa NHL-seura Dallas Starsia. Stars varasi hänet toisella kierroksella 61. pelaajana .


title: Devin Shore

text: Shore varattiin 69. pelaajana OHL-seura Barrie Coltsiin vuoden 2010 . Hän ei joukkueessa kuitenkaan ikinä pelannut. Kaudeksi 2012–2013 Shore siirtyi Mainen yliopiston joukkueeseen, jossa hän teki debyyttikaudellaan tehot 6+20=26. Toisella kaudellaan Shore valittiin joukkueen varakapteeniksi. Hän oli joukkueen sisäisen pistepörssin voittaja tehtyään 35 ottelussa tehot 14+29=43. Kolmannella ja samalla viimeisellä yliopistokaudellaan 2014–2015 Shore valittiin joukkueen kapteeniksi. Hän pelasi kauden aikana 39 ottelua, joissa teki 14 maalia ja sai 21 syöttöpistettä eli yhteensä 35 tehopistettä.


title: Devin Shore

text: Yliopistokauden päätyttyä Shore teki kolmivuotisen tulokassopimuksen hänet 61. pelaajana varanneen Dallas Starsin kanssa. Shore pelasi loppukauden aikana ensimmäiset ottelunsa ammattilaistasolla, kun hän edusti Dallasin AHL-farmiseura Texas Starsia 19 runkosarjaottelussa sekä kolmessa pudotuspeliottelussa.


title: Devin Shore

text: Ennen kauden 2015–2016 alkua Shore osallistui Dallasin harjoitusleirille, josta hänet kuitenkin tiputettiin farmiin aloittamaan kautta. Lokakuun aikana Shore valittiin AHL:n kuukauden pelaajaksi sekä kertaalleen viikon pelaajaksi. Yhdeksässä pelaamassaan ottelussa hän oli tehnyt kahdeksan maalia sekä kolme syöttöpistettä, joilla hän ansaitsi kutsun Starsin NHL-kokoonpanoon. Shore debytoi NHL:ssä 3. marraskuuta ottelussa Boston Bruinsia vastaan. Hän sai jääaikaa 11.08 minuuttia. Marraskuun 11. päivänä Shore lähetettiin takaisin Texasiin hänen pelattuaan kolme ensimmäistä otteluaan NHL:ssä. AHL:n puolella hän pelasi kauden aikana yhteensä 23 runkosarjaottelua, joissa teki 15 maalia sekä 11 syöttöpistettä eli yhteensä 26 tehopistettä.


title: Neukku New Yorkissa

text: Neukku New Yorkissa ("Moscow on the Hudson") on Paul Mazurskyn ohjaama yhdysvaltalainen komediaelokuva vuodelta 1984. Siinä neuvostoliittolaisen sirkuskiertueen muusikko (Robin Williams) loikkaa puolivahingossa länteen yhdessä klovnin (Elya Baskin) kanssa, jota hänet oli määrätty vahtimaan. Mies huomaa pian, ettei New Yorkissakaan kaikki ole täydellistä. Ohjaaja käsikirjoitti elokuvan yhdessä Leon Capetanosin kanssa.


title: Neukku New Yorkissa

text: Elokuvan VHS-videojulkaisua leikattiin Suomessa 42 sekuntia.


title: Neukku New Yorkissa

text: "Video-oppaassa" vuodelta 1994 Harri Närhi sanoo satiirin onnistuvan Robin Williamsin koomikonlahjojen ansiosta. Hän antaa elokuvalle kolme tähteä viidestä, mikä vastaa sanallista arviota ”hyvä”.


title: Olaus Georgii Suomalainen

text: Olaus Georgii Suomalainen (noin 1580 – 1613) oli suomalainen ylioppilas ja runoilija. Hän opiskeli Saksassa Wittenbergin yliopistossa teologiaa ja Raamatun alkukieliä. Olaus Georgii kirjoitti onnittelu- ja surunvalittelurunoja ja painatti niitä Wittenbergissä. Runojen joukossa oli yksi suomenkielinenkin onnitteluruno. Runojen kohdehenkilöinä olivat Olaus Georgiin ystävät ja opiskelutoverit Wittenbergissä Göran Henrikinpoika Speitz ja Ilmajoen kirkkoherra Matti Laurinpoika Stutaeuksen (1550–1597) poika Jaakkima Matinpoika Stutaeus.


title: The Defenders (minisarja)

text: The Defenders on yhdysvaltalainen Doug Petrien ja Marco Ramirezin luoma Netflix-tilausvideopalvelussa esitettävä supersankarisarja, joka perustuu Marvel Comicsin sarjakuvahahmoihin Daredevil, Jessica Jones, Luke Cage ja Rautanyrkki, jotka muodostavat supersankariryhmän nimeltä Puolustajat. Sarja sijoittuu Marvel Cinematic Universeen (MCU), jakaen tarinallisen jatkumon sen elokuvien kanssa, ja ollen Marvelin ja Netflixin edellisten televisiosarjojen huipentuma. Sarjan tuottivat Marvel Television, ABC Studios, Nine and a Half Fingers Inc. ja Goddard Textiles, Ramirezin toimiessa showrunnerina.


title: The Defenders (minisarja)

text: Charlie Cox, Krysten Ritter, Mike Colter ja Finn Jones palaavat aiemmista yksittäisistä sarjoistaan Matt Murdockin / Daredevilin, Jessica Jonesin, Luke Cagen ja Danny Randin / Rautanyrkin rooleihin. Sarjassa näyttelevät myös Eka Darville, Elden Henson, Jessica Henwick, Simone Missick, Ramón Rodríguez, Rachael Taylor, Deborah Ann Woll, Élodie Yung, Rosario Dawson, Scott Glenn ja Sigourney Weaver. Sarjan kehitys alkoi vuoden 2013 lopulla, Coxin ollessa ensimmäinen valittu näyttelijä toukokuussa 2014 ja Jonesin ollessa viimeinen valittu näyttelijä helmikuussa 2016. Petrie ja Ramirez valittiin showrunnereiksi huhtikuussa, toimittuaan samoissa tehtävissä myös "Daredevilin" toisen tuotantokaudella. Petrie kuitenkin erosi showrunnerin tehtävistä jo kuvausten alkaessa. Kuvaukset alkoivat New Yorkissa lokakuussa 2016 ja päättyivät maaliskuussa 2017.


title: The Defenders (minisarja)

text: Sarjan kaikki kahdeksan jaksoa julkaistiin Netflixissä 18. elokuuta 2017.


title: The Defenders (minisarja)

text: Daredevil, Jessica Jones, Luke Cage ja Rautanyrkki yhdistävät voimansa puolustaakseen New Yorkia yhteiseltä viholliselta: Kädeltä.


title: The Defenders (minisarja)

text: Lokakuussa 2013 Deadline raportoi Marvelin valmistelevan VOD-palveluihin ja kaapelitelevisioon neljä draamasarjaa ja yhden minisarjan, Netflixin, Amazon Instant Videon ja WGN America osoittaessa kiinnostusta asiaan. Viikkoja myöhemmin Marvel ja Disney julkistivat Marvel Televisionin ja ABC Studiosin toteuttavan Netflixille näytellyt televisiosarjat Daredevilistä, Jessica Jonesista, Luke Cagesta ja Rautanyrkistä, johtaen lopulta Puolustajista kertovaan minisarjaan. Marraskuussa 2015, Marvel Comicsin päätoimittaja Joe Quesada ilmaisi, ettei Marvel pelännyt vaihtaa Puolustajien "klassista" ja alkuperäistä kokoonpanoa (Tohtori Outo, Hopeasurffari, Hulk ja Namor) uuteen kokoonpanoon, jonka Daredevil, Jessica Jones, Luke Cage ja Rautanyrkki muodostivat, "koska kukaan tässä laajassa maailmassa ei tiedä keitä Puolustajat ovat. Joten ajatus käsitteen ja nimen ottamisesta sekä sen solvetamisesta [Marvel Cinematic Universeen] tuntuu täysin luonnolliselta" lisäten, että Marvelilla "loistava konsepti" MCU:hun siitä miksi ryhmä muodostuisi ja miksi heitä kutsuttaisiin Puolustajiksi.


title: The Defenders (minisarja)

text: Huhtikuussa 2016, Marvel julkisti Douglas Petrien ja Marco Ramirez, "Daredevilin" toisen tuotantokauden showrunnereiden, toimimaan televisiosarjan "Marvel’s The Defenders" showrunnereina ja vastaavina tuottajina, "Daredevilin" luojan Drew Goddard toimiessa myös minisarjan vastaavana tuottajana. Tammikuussa 2015 Netflixin operatiivinen johtaja Ted Sarandos oli ilmoittanut sarjan olevan "varmuudella oikeutettu saamaan useampi tuotantokausi" ja että Netflix tarkastelisi "kuinka hyvin [he] käsittelevät sekä Marvelin fanikantaa että laajempaa fanikantaa" määritellessään sen onko sopivaa toteuttaa lisää tuotantokausia. Heinäkuussa 2016 Marvel Televisionin johtaja ja vastaava tuottaja Jeph Loeb kuitenkin kuvaili minisarjaa pelkäksi ainutkertaiseksi tapahtumaksi kuin yhdenkään jatkuvan tarinan tuotantokaudeksi. Loeb myös vahvisti, että minisarjalla olisi kahdeksan jaksoa ja sanoi Petrien ja Ramirezin konsultoivan "Jessica Jonesin", "Luke Cagen" ja "Iron Fistin" shorunnereita, Melissa Rosenbergia, Cheo Hodari Cokeria ja Scott Buckia siitä miten "heidän hahmonsa toimisivat" tietyissä tilanteissa; toiset showrunnerit lukevat "The Defendersin" käsikirjoitukset ja antavat näkemystä kunkin eri hahmon maailmasta. Petrie kuvaili tätä yhteistyötä ja erityisesti Rosenbergia sanomalla, että hän oli "ihmeellinen, koska hän oli siinä asemassa etä oli itsekin taiteilija ja antoi meidän tehdä mitä halusimme, mutta samaan aikaan rakasti ja suojeli hahmoaan ja halusi meidän tekevän oikein, haluten auttaa ja opastaa, mutta myös antaa meidän olla vapaita." Rosenberg lisäsi, että kaikki muiden sarjojen showrunnerit "tunsivat todella olleensa mukana prosessissa." Loeb vertasi tätä suhdetta siihen miten Joss Whedon toteutti MCU-elokuvien suhteen samanlaisen crossoverin, "The Avengersin", jota varten Whedon "pyysi luovaa panostusta kaikilta "Iron Manin", "Hulkin", "" ja "Thorin" kanssa työskennelleiltä ihmisiltä, mutta hänen oli tehtävä "The Avengersistä" oma juttunsa."


title: The Defenders (minisarja)

text: Kuvausten alettua lokakuussa 2016 Petrie erosi tehtävästään sarjan toisena showrunnerina. Loeb selitti, että "Pääsimme vaiheeseen, jossa käsikirjoitukset olivat valmiit ja halusimme Marcon jatkavan, Dougin etsivän muita mahdollisuuksia."


title: The Defenders (minisarja)

text: Toukokuun 2014 lopussa Charlie Cox valittiin "Daredevilin" nimikkorooliin näyttelemään Matt Murodckia / Daredeviliä. Joulukuussa 2014, Krysten Ritter ja Mike Colter valittiin näyttelemään Jessica Jonesia ja Luke Cagea sarjaan "Jessica Jones", Colterin uusiessa roolinsa myöhemmin hahmonsa omassa sarjassa "Luke Cage". Helmikuussa 2016 Finn Jonesin raportoitiin olleen valittu näyttelemään Danny Randia / Rautanyrkkiä sarjassa "Iron Fist", Marvelin vahvistaessa tämän seuraavan kuukauden aikana. He myös vahvistivat Coxin, Ritterin, Colterin ja Jonesin palaavaan "The Defendersissä". Maaliskuussa 2016 "Daredevilissä" Elektra Natchiosia näytellyt Élodie Yung ilmaisi halunsa palata rooliinssa "The Defendersissä" "pahojen puolella... minkä luulen olevan hyvää dynamiikkaa—joutua näiden neljän supersankarin kohtaamaksi". Marraskuussa Marvel lopulta vahvisti Yungin paluun.


title: The Defenders (minisarja)

text: Huhtikuussa 2016, Eka Darville sanoi palaavansa "Jessica Jonesista" Malcolm Ducassen rooliin. Syyskuussa Simone Missick ilmoitti palaavansa "Luke Cagesta" Misty Knightin rooliin. Lokakuussa New York Comic-Con -tapahtumassa, Sigourney Weaver paljasti näyttelevänsä sarjan pääroistoa, jonka nimeksi paljastettiin Alexandra. Minisarjan tuotannon alettua seuraavan kuukauden aikana, Marvel vahvisti Darvillen ja Missickin paluut, sekä Deborah Ann Wollin paluun Karen Pagen rooliin, Elden Hensonin paluun Foggy Nelsonin rooliin, Carrie-Anne Mossin paluun Jeri Hogarth, Scott Glennin Stickin paluun rooliin, Rachael Taylorin paluun Trish Walkerin rooliin, Rosario Dawsonin paluun Claire Templen rooliin, sekä Jessica Henwickin paluun Colleen Wingin rooliin. Lisäksi Wai Ching Ho, Ramón Rodríguez ja Peter McRobbie palaavat Madame Gaon, Bakuton ja pappi Lantomin rooleihin. Marko Zaror näyttelee sarjassa Shaftia, Stickin johtaman soturiklaanin jäsentä.


title: The Defenders (minisarja)

text: Marvel paljasti helmikuussa 2014, että sarja kuvattaisiin New Yorkissa, Quesadan ilmoittaessa huhtikuussa, että kuvausalueita olisivat ne paikat Brooklynissä ja Long Island Cityssä, jotka yhä muistuttavat vanhaa Hell’s Kitcheniä. Cox vahvisti huhtikuussa 2016 kuvausten alkavan vuoden lopulla, "Iron Fistin" kuvausten päätyttyä lokakuussa 2016. "The Defendersin" kuvaukset alkoivat 31. lokakuuta 2016. Lisäkuvaukset toteutettiin Stapletonin naapurustossa, Staten Islandilla. Ritter ilmoitti, että "Jessica Jonesin" toinen tuotantokausi kuvattaisiin samaan aikaan. Kuvaukset päättyivät 19. maaliskuuta 2017.


title: The Defenders (minisarja)

text: Helmikuussa 2017 paljastettiin, että "Daredevilin" kahden ensimmäisen tuotantokauden säveltäjä John Paesano tulisi säveltämään myös "The Defendersin".


title: The Defenders (minisarja)

text: "The Defenders" julkaistiin Netflixin suoratoistopalvelussa 18. elokuuta 2017 UHDTV 4K ja HDR-laaduilla. Kaikki kahdeksan jaksoa julkaistiin samanaikaisesti, jotta ihmiset voisivat katsoa useampia jaksoja peräkkäin; se on ollut muidenkin Netflix-sarjojen suosittu katsomistapa.


title: Elya Baskin

text: Elya Zalmanovich Baskin (s. 11. elokuuta 1950 Riika, Latvian neuvostotasavalta) on latvialaissyntyinen yhdysvaltalainen näyttelijä, joka opiskeli näyttelijäksi Moskovassa ja muutti Yhdysvaltoihin vuonna 1976 juutalaisille myönnetyn viisumin avulla. Hän on tehnyt monia sivuosia elokuvissa ja televisiosarjoissa, erityisesti itäeurooppalaisten henkilöhahmojen rooleissa.


title: Huot Automatic Rifle

text: Huot Automatic Rifle on vuonna 1916 ilmestynyt Joseph Alphonse Huot suunnittelema pikakivääri. Se kehitettiin Ross pulttilukkokiväärin pohjalta Kanadan armeijalle ensimmäiseen maailmansotaan.


title: Huot Automatic Rifle

text: Sen 25 patruunan kapasiteetin sai ammuttua tyhjäksi 3.2 sekunnissa ja sen sai vaihdettua neljässä sekunnissa uuteen lippaaseen.


title: Huot Automatic Rifle

text: Kokeiluvaiheessa se laitettiin muiden sen aikaisten pikakiväärien kanssa vertailuun, kuten Lewis-pikakiväärin ja Farquhar-Hill. Huot osoittautui kokeessa menestyksekkääksi ollen luotettava huonoissakin olosuhteissa ja oli suosittu sitä käyttävien sotilaiden keskuudessa. Sen valmistaminen oli myös halvempaa, jonka myötä sitä tilattiin useita tuhansia. Tuotanto jäi kuitenkin kesken sodan loputtua ja sitä valmistettiin vain neljä kappaletta.


title: Cumhuriyet

text: Cumhuriyet Turkin vanhin päivittäin ilmestyvä sanomalehti. Lehden on perustanut vuonna 1924 toimittaja Yunus Nadi Abalıoğlu. Lehden päätoimitus on Istanbulissa, ja lisäksi sillä on toimitukset Ankarassa ja İzmirissä.


title: Cumhuriyet

text: Cumhuriyet on Turkin huomattavin oppositiolehti. Se on julkaissut paljastuksia presidentti Recep Tayyip Erdoğanin hallinnon toimista. Lokakuun lopussa 2016 lehden päätoimittaja Murat Sabuncu ja kymmenen toimittajaa pidätettiin. Sabuncu on kansainvälisen lehdistönvapausjärjestön International Press Instituten (IPI) jäsen, ja järjestö tuomitsi viranomaisten toimet yrityksenä ”hiljentää maan viimeinen kriittinen media”. Syyttäjäviraston mukaan tutkinta liittyy epäonnistuneeseen heinäkuiseen vallankaappausyritykseen. Lehti olisi syyttäjän mukaan julkaissut aineistoa, jolla vallankaappausta perusteltiin.


title: Cumhuriyet

text: Cumhuriyetin aiempi päätoimittaja Can Dündar tuomittiin toukokuussa 2016 vajaan kuuden vuoden vankeusrangaistukseen valtiosalaisuuksien julkaisemisesta. Dündar oli yksi journalisteista, jotka pidätettiin marraskuussa 2015 Cumhuriyetin julkaistua verkossa videomateriaalia Turkin tiedustelujärjestön MİT:n aselähetyksistä Syyrian islamistitaistelijoille.


title: Cumhuriyet

text: Lehden toimittajista vapautettiin syyskuussa 2017 lähes vangittuna ollut Kadri Gürsel.


title: Oulangan luontokeskus

text: Oulangan luontokeskus on Oulangan kansallispuistossa, Kuusamossa. Luontokeskusta lähin nähtävyys on Kiutaköngäs, jonne on noin kilometrin kävelymatka. Oulangan luontokeskus palvelee Oulangan kansallispuiston kävijöitä ja keskukseen tehdään vuosittain yli 67 000 käyntiä. Oulangan luontokeskuksen palveluihin kuuluu muun muassa pysyvä luontonäyttely, opastukset ja retkeilyneuvonta sekä erilaiset tapahtumat.


title: Oulangan luontokeskus

text: 82 kilometrin mittainen vaellusreitti Karhunkierros kulkee luontokeskuksen kautta.


title: Gun (etunimi)

text:
Gun (myös Gunn) on skandinaavinen naisen etunimi. Nimi perustuu muinaisruotsin sanaan "gunn", joka merkitsee taistelua. Se on myös selitetty lyhentymäksi nimestä Gunborg tai Gunhild, joissa niissäkin alkuosana on sama sana.
Muinaisskandinaavisessa mytologiassa esiintyy Gun -niminen valkyria eli taistelun hengetär.


title: Gun (etunimi)

text: Suomessa nimi Gun on Väestörekisterikeskuksen tietojen mukaan annettu lokakuun 2016 loppuun mennessä annettu noin 1220 henkilölle, joista yli puolet on syntynyt 1940- ja 1950-luvuilla. Gunin nimipäivä on suomenruotsalaisen kalenterin mukaan 1. marraskuuta.


title: Gun

text: Gun, Gunn tai GUN voi tarkoittaa seuraavia:


title: Hanes–Woolf-yhtälö

text: Hanes–Woolf-yhtälö tai Hanes–Wilkinson-yhtälö tai Langmuir-yhtälö on entsyymikineettisissä tutkimuksissa käytetty Michaelis–Menten-yhtälön linearisoitu muoto. Yhtälö on nimetty kehittäjiensä Charles Samuel Hanesin ja Barnet Woolfin mukaan. Hanes–Woolf-yhtälöä käytetään määritettäessä entsyymikineettisiä parametreja Michaelis-vakiota K ja teoreettista entsyymikatalysoidun reaktion maksiminopeutta V kokeellisista tuloksista.


title: Hanes–Woolf-yhtälö

text: Hanes–Woolf-yhtälö viodaan johtaa Michaelis–Menten-yhtälöstä, joka on muotoa


title: Hanes–Woolf-yhtälö

text: Yhtälö käännetään, jolloin se saadaan muotoon


title: Hanes–Woolf-yhtälö

text: Kun substraattikonsentraatio [S] esitetään [S]/v:n funktiona, saadaan suora. Suoran kulmakerroin on maksiminopeuden käänteisluku, abskissan leikkauspiste on Michaelis-vakion vastaluku ja oordinaatan leikkauspiste on Michaelis-vakion ja maksiminopeuden suhde. Hanes–Woolf-yhtälö ei ole korosta yhtä voimakkaasti alhaisilla substraattikonsentraatioilla saatujen tulosten vaikutusta kuin yleisesi käytetty Lineweaver–Burk-yhtälö. Toinen etu verrattuna Lineweaver–Burk-yhtälöön on se, että se ei ole kaksoiskäänteiskuvaaja. Haittapuolena Hanes–Woolf-yhtälössä on se, että akselit eivät ole toisistaan riippumattomia, vaan molemmissa on substraattikonsentraatio [S]. Riippuvuudesta aiheutuva ongelma on myös kolmannen Michaelis–Menten-yhtälön linearisoinnissa käytetyn menetelmän Eadie–Hofstee-yhtälön haittapuoli.


title: MPY Palvelut

text: MPY Palvelut Oyj on suomalainen tietotekniikkapalveluihin erikoistunut asiantuntijayritys, jonka palveluksessa on 180 ICT-alan ammattilaista kahdeksalla paikkakunnalla Suomessa: Vantaalla, Mikkelissä, Kuopiossa, Joensuussa, Pieksämäellä, Kouvolassa ja Lahdessa. MPY teki yritysoston kesäkuussa 2017 ja hankki tietohallintojohtamiseen erikoistuneen Net Man Oy:n Yrityskaupan myötä MPY sai Net Manin mukana toimipisteitä myös Oulusta, Nivalasta, Seinäjoelta, Tampereelta ja Turusta. MPY:n tavoitteena on tarjota asiakkailleen alan parasta asiakaskokemusta paremman ICT:n avulla. MPY Palvelut Oyj kuuluu Finnet-ryhmään.


title: MPY Palvelut

text: MPY Palvelut tarjoaa yritysasiakkaille pilvi- ja tietoverkkopalveluja hybridimallin mukaisesti ja omassa Katakri (Kansallinen turvallisuusauditointikriteeristö) V3 4-tason konesalissa. Yrityksille tarjottaviin palveluihin kuuluvat myös tietotekniikan asiantuntijapalvelut, työn tekemisen ratkaisut sekä digitaaliset palvelut terveydenhuoltoon ja palveluasumiseen. MPY Palveluilla on yli 2000 julkishallinnon ja yritysasiakasta.


title: MPY Palvelut

text: MPY:n palvelut kuluttajille ja pienyrityksille kattavat laajakaista- ja TV-palvelut Etelä-Savon alueella sekä digitalkkaripalvelut valtakunnallisesti. MPY Palveluiden palveluita käyttää 20 000 kpl kuluttajaa ja pienyritystä.


title: MPY Palvelut

text: MPY Palvelut Oyj:n emoyhtiönä toimii MPY Osuuskunta, jolla on noin 11.500 jäsentä ja 20.000 osuutta. MPY Osuuskunnan omistavat ne henkilöt ja yhteisöt, joilla on osuuskunnan osuus tai osuuksia. Osuuskunnan kokouksissa äänivaltaa käyttävät osuuskunnan jäsenet.


title: MPY Palvelut

text: MPY Palvelut Oyj perustettiin 17.2.1888 Mikkelin Telefooniyhdistys-nimellä. Vuonna 1938 nimeksi vaihtui Mikkelin Puhelinyhdistys. 2000-luvulla yrityksen laajeneminen käynnistyi Tele-Saimaan hankinnalla ja Pieksämäen toimipisteen avaamisella, joita seurasi Savodatan hankinta 2000-luvulla. Concept.10 syntyi vuonna 2010 MPY:n omistamista yhtiöistä. Vuonna 2011 myös MPY-konsernin ostamat IT-yhtiöt Calecta, Fintek-Data ja Novostar fuusioituivat ja vaihtoivat nimensä Concept.10 IT Oy:ksi. Concept.10 IT ja MPY Palvelut yhdistyivät MPY Palvelut Oyj:hin 2012. Vuonna 2016 MPY Palvelut Oyj:n omistaman Lilli-digitalkkariketjun uudeksi nimeksi vaihtui Digitalkkarit. MPY teki yritysoston kesäkuussa 2017 ja hankki tietohallintojohtamiseen erikoistuneen Net Man Oy:n Yrityskaupan myötä MPY:n kokonaishenkilömäärä on 180.


title: Before the Flood (elokuva)

text: Before the Flood on vuonna 2016 ensi-iltansa saanut dokumenttielokuva ilmastonmuutoksesta, jonka on ohjannut Fisher Stevens. Elokuva tuottajina ovat Stevens, Leonardo DiCaprio, James Packer, Brett Ratner, Trevor Davidoski, ja Jennifer Davisson Killoran. Martin Scorsese on vastaava tuottaja. DiCaprio julkisti elokuvan 9. syyskuuta 2016 Toronton elokuvajuhlilla, ja se sai ensiesityksensä 30. lokakuuta 2016 National Geographic Channel -kanavalla. Osana National Geographicin sitoutumista käsitellä ilmastonmuutosta, dokumenttielokuva julkaistiin maksutta laajasti saataville.


title: Skydive Finland

text: Skydive Finland ry on Suomen suurin laskuvarjokerho. Se perustettiin 2013 kun Utin Laskuvarjokerho ja Suomen Laskuvarjokerho yhdistyivät laskuvarjotoiminnan lakattua Helsingistä ja Suomen Laskuvarjokerhon siirryttyä kokonaan Utin lentoasemalle. Skydive Finland on hyppymäärältään selkeästi Suomen suurin kerho n. 15000 hypyn vuositasolla.


title: Skydive Finland

text: Utissa toiminta-ajat on keväästä syksyyn klo 08.00 ja 20.00 välillä. Kesäaikaan Utissa hypätään aamusta iltaan ja muulloin viikonloppuisin.


title: Skydive Finland

text: Kerhon pääasiallisena hyppykoneena on Utin Lento Oy:n omistama laskuvarjohyppytoimintaan varusteltu Cessna 208 Caravan. Sopimuksen mukaan kone on käytössä ULK:n hyppytoiminnassa aina, kun se ei ole Utin Lento Oy:n omassa lentokäytössä. Käytännössä se toimii kerhon hyppykoneena iltaisin ja viikonloppuisin.


title: Skydive Finland

text: Koneeseen mahtuu 15 hyppääjää ja se on varustettu tehokkaalla moottorilla (675 SHP), turvavöillä, hyppyovella, asianmukaisilla kahvoilla ja kuvaajan astimella.


title: Skydive Finland

text: OH-SIS:n tarjoama kapasiteetti mahdollistaa paitsi kerhon jäsenille, myös vierailijoille - sekä yksittäisille hyppääjille, että tiimeille - uuden ja kannattavan mahdollisuuden suunnata Uttiin nauttimaan lyhyestä lentoajasta ja pitkästä vapaasta pudotuksesta.


title: Skydive Finland

text: Lempinimeltään Possujuna eli Possis. Tähän vuonna 2009 valmistettuun Suomen suurimpaan hyppykoneeseen mahtuu kerralla 18 hyppääjää. Moottorina on Pratt & Whitney PT6:n 114A versio. 675 hevosvoimaa nostavat täyden kuormallisen hyppääjiä 4000 metrin hyppylinjalle noin 20-25 minuutissa.


title: Ari Virtanen

text: Ari Juha Antero Virtanen (s. 1952 Tampere) on suomalainen fyysikko ja professori. Hän on toiminut vuodesta 1996 lähtien Jyväskylän yliopistossa teollisista sovelluksista vastaavan tutkimuksen johtajana fysiikan laitoksen kiihdytinlaboratoriossa. Kiihdytinlaboratorion tutkimusjohtajaksi hänet nimitettiin vuonna 2010. Jyväskylän yliopiston fysiikan professorina Virtanen on toiminut vuodesta 2017 lähtien.


title: Ari Virtanen

text: Ari Virtanen opiskeli fysiikkaa Jyväskylän yliopistossa. Hän valmistui sieltä filosofian lisensiaatiksi 1987. Tohtoriksi hän väitteli tammikuussa 1990 ydinrakenteen fysiikasta. Väitöskirjan ("Complex Alignment Mechanism and Lifetimes of High Spin States in Os and Os") aiheena oli osmiumin kahden isotoopin (Os ja Os) elinaikojen sekä spin-tilojen tarkastelut. Virtanen teki väitöstutkimuksensa kokeelliset tutkimukset vuosina 1987–1988 Oak Ridgen kansallisessa tutkimuslaboratoriossa Yhdysvalloissa.